Wanita Ini Selamat Daripada Semua Kapal Karam yang Dinaikinya Termasuk Titanic - Kisah Violet Jessop

Sejak dari saat Violet Jessop dilahirkan lagi, jelas bahawa dia adalah seorang yang bernasib baik. Daripada sembilan orang adik-beradik, hanya enam daripada mereka yang masih hidup dan Violet adalah yang pertama. Ketika dia masih kecil, Violet telah dianalisis menghidap tuberkulosis dan walaupun doktor telah meramalkan penyakitnya itu akan membawa maut, namun dia selamat.

Oleh itu, tidaklah begitu mengejutkan apabila dia juga terselamat daripada bencana laut paling terkenal sepanjang zaman, iaitu kejadian tenggelamnya kapal RMS Titanic. Namun, apa yang mungkin mengejutkan anda ialah Violet juga selamat daripada dua lagi kejadian malang kapal karam iaitu RMS Olympic dan HMHS Britannic.

Pada awal tahun 1900-an, ia adalah masa yang agak malang bagi The Oceanic Steam Navigation Company. Ia adalah sebuah syarikat perkapalan British yang lebih dikenali dengan nama White Star Line. Syarikat ini telah menghasilkan banyak kapal persiaran dan pengangkutan seperti RMS Titanic, RMS Olympic dan HMHS Britannic.

Pada tahun 1910, selepas dua tahun bekerja sebagai pramugari bersama Royal Mail Line, Violet telah menerima untuk bekerja di atas kapal RMS Olympic pula. RMS Olympic adalah sebuah kapal persiaran awam yang mewah dan terbesar pada waktu itu.

Pada musim luruh tahun 1911, kapal RMS Olympic telah meninggalkan pelabuhannya di Southampton tetapi telah terlibat dalam pertembungan dengan sebuah kapal perang British, HMS Hawke. Namun, tiada kematian yang dilaporkan berlaku. Walaupun kapal itu rosak akibat impak pelanggaran, ia berjaya kembali semula ke pelabuhan tanpa tenggelam.

Selepas Violet mengalami peristiwa hampir tenggelam bersama kapal RMS Olympic, ramai yang beranggapan bahawa wanita itu tidak mempunyai keinginan lagi untuk mengembara melalui perjalanan laut transatlantik.

Bagaimanapun, selepas tujuh bulan kemudian Violet kembali bekerja dengan syarikat White Star Lane. Kali ini dia ditugaskan untuk menaiki kapal yang didakwa oleh syarikat itu sebagai "mustahil untuk karam".

Violet telah menaiki RMS Titanic sebagai seorang pramugari empat hari sebelum berlakunya tragedi pelanggaran kapal itu dengan bongkah ais besar. Dalam buku yang ditulisnya, dia menyebut bahawa dia telah diarahkan untuk bertugas di atas dek ketika berlakunya tragedi malang itu.

Violet diarahkan menjadi mengajar kepada penumpang yang tidak boleh berbahasa Inggeris agar memahami arahan yang bakal diberikan kepada mereka. Dengan tenang, penumpang berjalan dengan perlahan mengikut arahan yang diberikan. Ketika itu Violet berdiri bersama-sama dengan peramugari lain memerhatikan kaum wanita memeluk suami dan pasangan mereka sebelum berpisah untuk menaiki bot penyelamat.

Kemudian seorang pegawai kapal mengarahkan para peramugari menaiki bot penyelamat terlebih dahulu bagi menunjukkan kepada para penumpang wanita lain bahawa ianya selamat untuk dinaiki. Ini kerana penumpang wanita dan kanak-kanak diutamakan untuk diselamatkan terlebih dahulu.

Ketika itu Violet hanya memerhatikan para penumpang wanita memenuhi bot penyelamat itu. Selepas mereka menghabiskan masa semalaman di atas bot kecil itu, Violet dan para penumpang yang lain telah diselamatkan oleh kapal RMS Carpathia. Walaupun dia mengalami sendiri tragedi Titanic dan menghabiskan masa semalaman di atas bot penyelamat, Violet seakan tidak serik.

Pada tahun 1916 semasa berlakunya Perang Dunia Pertama, syarikat White Star Line telah menukar beberapa kapal mereka menjadi hospital untuk merawat tentera dan orang awam yang cedera. Salah satu kapal yang ditukar kepada hospital itu ialah HMHS Britannic, di mana Violet berkhidmat sebagai peramugari untuk Persatuan Palang Merah Inggeris.

Pada pagi 21 November, kapal HMHS Britannic itu telah tenggelam di Laut Aegean akibat satu letupan misteri. Sehingga hari ini, para penyelidik masih belum menemui sebab yang pasti apa yang menyebabkan berlakunya letupan tersebut. Pihak berkuasa British percaya ia mungkin akibat dibedil oleh peluru berpandu atau periuk api yang dipasang oleh tentera Jerman.

Di dalam bukunya, Violet memberitahu dia menyaksikan kapal besar itu karam dari dalam bot penyelamat yang dinaikinya. Kapal yang menjadi kebanggaan dunia perubatan British itu dilihat tenggelam sedikit demi sedikit dan semua jentera yang berada di atas dek jatuh ke dalam laut seakan-akan ianya sebuah permainan kanak-kanak. Akhirnya, kapal itu tenggelam sepenuhnya dan tidak kelihatan lagi.

Kapal HMHS Britannic itu mengambil masa selama 57 minit untuk tenggelam sepenuhnya dan seramai 30 orang telah kehilangan nyawa pada hari itu. Malah, Violet juga hampir menjadi mangsa.

Pada saat akhir kapal itu tenggelam, kipasnya masih berputar dan menyedut bot-bot penyelamat yang berada berhampiran dengannya. Violet sempat melompat keluar daripada bot penyelamat yang dinaikinya tetapi mengalami kecederaan yang agak serius di kepalanya ketika cuba menyelamatkan diri.

Walaupun selamat, Violet telah mengalami sakit kepala selama beberapa tahun lamanya. Apabila dia mendapatkan rawatan doktor, barulah dia mendapat tahu bahawa ketika kemalangan itu tengkoraknya mengalami sedikit keretakan.

Selepas terselamat daripada tiga kejadian kapal karam, ramai yang beranggapan dia akan bersara daripada bekerja di lautan. Walau bagaimanapun, dia kembali lagi untuk bekerja bersama White Star Line pada tahun 1920 dan kemudian berpindah pula untuk bekerja bersama syarikat perkapalan Red Star Line.

Setelah karier bekerja di lautannya berakhir, Violet Jessop sempat berkahwin namun berpisah dengan pasangannya sebelum bersara dan menetap di sebuah perkampungan bernama Great Ashfield di Suffolk, di mana dia tinggal sehingga meninggal dunia pada usia 83 tahun.


Taman Tema Empayar Kerdil di China - Peluang atau Eksploitasi?

Terletak di luar Kunming, ibu kota Wilayah Yunnan di barat daya China, terdapat sebuah taman tema yang sering dikaitkan dengan kontroversi. Taman tema yang dikenali sebagai Kerajaan Manusia Kecil atau lebih dikenali sebagai Empayar Kerdil itu dipenuhi dengan kakitangan yang mempunyai ketinggian tidak lebih daripada 4 kaki 3 inci tinggi.

Sejak taman tema ini dibuka pada tahun 2009, kakitangan yang bekerja di sini telah berkembang dari 60 hingga 140 orang penghibur dan hampir semuanya mempunyai kecacatan sejak lahir iaitu kerdil atau bantut. Setiap hari, para penghibur ini akan mengenakan pakaian khas atau purbawara untuk pertunjukan rutin harian mereka seperti melakonkan kisah dongeng hinggalah kepada tarian Hip Hop.

Di Empayar Kerdil ini, para pekerjanya ditawarkan dengan gaji tetap yang berpatutan untuk melakukan banyak lagi tugasan seperti menyanyi, pertunjukan kung fu dan menari. Namun, apa yang menjadi persoalan ialah adakah taman tema ini dianggap sebagai zoo yang mengeksploitasikan manusia atau tempat untuk memberi peluang kepada golongan orang kurang upaya ini?

Jika anda mengunjungi Empayar Kerdil ini, anda berasa seperti sedang memasuki dunia fantasi atau dongeng dengan rumah-rumah di situ berbentuk cendawan dan mempunyai cerobong asap yang unik. Penduduknya pula mengenakan pelbagai jenis pakaian purbawara, siap dengan pedang dan perisai. Sementara ada juga antara mereka yang mengenakan tutu, sayap rama-rama atau mahkota. Rata-rata penghibur yang tinggal di sini berumur antara 18 hingga 40 tahun.

Sebanyak dua kali setiap hari, para pekerja di sini akan membuat persembahan, menjual makanan dan cenderahati serta menyediakan perkhidmatan mengambil foto. Selepas para pengunjung beredar dari situ, mereka akan menyusun kembali kerusi dan meja, membersihkan dan kembali ke asrama mereka menggunakan kereta golf.

Asrama yang disediakan oleh pihak pengurusan boleh menampung sehingga empat orang dan direka bersesuaian dengan keadaan mereka yang kerdil. Sama seperti asrama pekerja kilang yang berhampiran, asrama untuk golongan penghibur kerdil ini nampak sederhana tetapi ceria, lebih baik berbanding sekiranya mereka tinggal di jalanan.

Namun, taman tema yang dipenuhi manusia kerdil ini menjadi kritikan hebat daripada banyak organisasi di seluruh dunia dan juga tokoh terkenal. Salah seorang yang kuat mengkritik taman tema ini ialah bintang filem kerdil barat, Warwick Davis.

Seorang usahawan industri elektronik dan mogul bidang hartanah iaitu Chen Mingjing, telah melabur sebanyak jutaan ringgit untuk membangunkan taman tema ini dan merekrut manusia kerdil dari seluruh China. Idea untuk membangunkan taman tema yang unik ini datang apabila Minjing telah berbual dengan dua orang kerdil di salah sebuah stesen kereta api di China.

Dia mendengar sendiri tentang penderitaan yang dialami oleh individu dari golongan kerdil yang berada di negara China ini. Mingjing mendapati golongan istimewa ini kebanyakannya ditolak oleh keluarga mereka sendiri, hidup sebagai miskin tegar dan tinggal di jalanan.

Setelah itu, Mingjing berniat untuk membangunkan tempat khas untuk orang-orang kerdil ini. Malah, jutawan itu juga inginkan mereka ini mempunyai peluang menjalani hidup seperti orang biasa. Penubuhan taman tema ini membolehkan orang-orang kerdil ini mendapat perlindungan sekaligus berpeluang untuk bekerja dan menjana pendapatan sendiri.

Walaupun sesetengah kumpulan atau penubuhan seperti Little People of Amerika yang berpangkalan di California menuduh Empayar Kerdil ini sebagai zoo manusia, para penghibur di taman tema ini mendakwa mereka menikmati kerjaya ini dalam kehidupan baru mereka. Kebanyakan daripada mereka berasa sangat senang hati apabila terhindar dari stigma yang dikaitkan dengan orang kerdil di China.

Walau bagaimanapun, orang-orang kerdil di sini tetap menghadapi cabaran apabila terpaksa menjadi pameran dan penghibur sebagai pertukaran kepada kehidupan baru mereka ini.

Malangnya, kepercayaan purba masyarakat Cina menyebabkan populasi orang kerdil ini ketinggalan di belakang. Satu kepercayaan popular yang masih tersebar luas di kalangan penduduk ialah apabila seseorang itu dilahirkan dengan kecacatan, ia adalah akibat daripada dosa-dosa yang dilakukan mereka pada kehidupan lepas. Akibatnya, golongan istimewa atau orang kurang upaya ini sering mengalami layanan kejam daripada keluarga dan juga masyarakat.

Dianggarkan, sebanyak 83 juta orang kurang upaya tinggal di China, 40 peratus daripada mereka terbukti buta huruf. Walaupun berpelajaran atau tidak, boleh dikatakan kesemua mereka ini sering menjadi mangsa prejudis. Mereka dinafikan pekerjaan, penjagaan kesihatan dan juga peranan dalam masyarakat.

Walaupun Empayar Kerdil ini dilihat sebagai eksploitatif dari dunia luar, namun ia adalah tempat di mana golongan orang kerdil ini dapat memulakan semula hidup mereka. Sudah tentu, dengan kira-kira lapan juta orang kerdil yang berada di China, Empayar Kerdil ini dilihat sebagai peratusan kecil sahaja yang mewakili mereka.

Walau bagaimanapun, penduduk dan pekerja di taman tema ini bersyukur kerana diberi peluang bekerja dan mendapat gaji tetap. Selain itu, taman tema ini jauh daripada stigma, layanan kejam dan pengabaian yang berlaku di luar sana. Di sini mereka dilihat sebagai penghibur, jauh lebih beruntung daripada orang kerdil yang terpaksa hidup melarat dengan meminta sedekah di jalanan.

Di Empayar Kerdil ini, gaji yang ditawarkan adalah serendah RM 484 sebulan, sedikit melebihi daripada gaji minimum di daerah ini. Manakala pakej gaji purata untuk pekerja di sini ialah sebanyak RM 900 sebulan, setara dengan apa yang diperolehi oleh graduan kolej. Bagi sesetengah pekerja seperti Raja Kerdil di taman tema ini, mereka memperolehi gaji yang lebih, sekitar RM 1800 sebulan.

Selain dibayar gaji, pekerja di sini juga boleh menyertai aktiviti sampingan dan kaunseling. Tidak hairanlah taman tema Empayar Kerdil ini telah menarik minat golongan orang kerdil dari seluruh China untuk datang memohon bekerja di sini.

Tambahan pula, Mingjing mempunyai cita-cita untuk memperluaskan lagi empayar yang dibina untuk orang kerdil ini. Bukan sahaja orang kerdil dari China, malah dari seluruh dunia datang bekerja dan tinggal di sini. DIa bercadang untuk meningkatkan jumlah penduduk di sini kepada 1000 orang.


8 Harta Dan Koleksi Peribadi Milik Floyd Mayweather Yang Tersangat Mahal

Pernah tak anda terfikir bagaimana kehidupan anda jika memiliki kekayaan mencecah RM3 bilion? Apakah yang akan anda lakukan jika memiliki wang sebanyak ini?

Namun, bukan mudah untuk memiliki kekayaan sebanyak ini tanpa kerja keras, seperti yang dilakukan oleh Floyd Mayweather.

Beliau sangat terkenal dengan ketangkasan di dalam gelanggang dan juga sikapnya yang sangat suka berbelanja besar.

Anda boleh melihat Mayweather sering mengenakan barangan dan perhiasan dengan harga yang tak masuk akal.

Beliau juga memiliki koleksi kereta sport yang sangat menakjubkan. iluminasi.com kongsikan 8 harta dan koleksi peribadi milik Floyd Mayweather yang tersangat mahal.

Untuk beberapa tahun yang lalu, Mayweather telah mengumpulkan sejumlah barang kemas yang tersangat banyak. Koleksinya terdiri daripada jam bertatahkan berlian, gelang tangan, rantai dan cincin yang bernilai lebih daripada RM42 juta.

Salah satu barang yang paling berharga dan pembeliannya yang paling mahal adalah jam tangan Hublot berharga RM4.6 juta yang dibeli di Dubai pada tahun 2016.

Jam tangan ini yang juga merupakan salah satu jam tangan yang paling mahal di dunia, ditaburi dengan berlian putih yang sangat mahal dan jarang ditemui.

Ini mungkin bukan pemilikan Mayweather, namun ia merupakan antara salah satu pembelian termahal yang tak masuk akal.

Mayweather terkenal sebagai seorang yang sangat gemar mempertaruhkan sejumlah wang yang sangat besar dalam pelbagai acara sukan.

Ketika ditemubual dalam rancangan Jimmy Fallon, beliau mengakui pernah mempertaruhkan wang sebanyak RM4.6 juta terhadap pasukan Oregon Ducks pada tahun 2013.

Mayweather membeli hartanah kondominium Saint Tropez pada tahun 2010, dengan harga RM6.3 juta. Kondominium mewah berkeluasan 3,000 kaki persegi ini mempunyai 4 buah bilik tidur dan 4 bilik air, dilengkapi dengan perabot premium.

Beliau telah mengubahsuainya sebanyak 3 kali dan merancang untuk melakukannya buat kali ke-4, walaupun tidak pernah tinggal di kediaman ini semenjak berpindah ke rumah di Last Vegas bersama anak-anaknya.

Kemungkinan bagi anda untuk terserempak dengan kereta ini adalah agak mustahil. Terdapat hanya 400 unit Bugatti Veyron yang terdapat di seluruh dunia sejak Bugatti memulakan pembuatan kereta pada tahun 2005.

Mayweather diketahui memiliki beberapa unit kereta Bugatti bernilai di antara RM8.4 hingga RM12.5 juta. Beliau akan mempamerkan koleksinya kepada media setiap kali berpeluang.

Mayweather menambah koleksi kereta ini apabila membeli Bugatti Veyron Grand Sport Vitesse yang berharga RM14.6 juta pada tahun 2015.

Dengan harga sebegini, anda tak boleh menyalahkan Mayweather jika beliau ingin menunjuk-nunjuk. Untuk memudahkan gambaran anda, servis standard dan penukaran minyak bagi kereta ini memerlukan kos sebanyak RM83,500.

Floyd Mayweather terkenal dengan armada kereta mewahnya yang luar biasa. Beliau mempunyai hampir kesemua kereta yang mana hanya boleh menjadi mimpi bagi kebanyakan orang.

Namakan sahaja, Ferrari, Lamborghinis, Bentleys dan Rolls Royces, semua ini ada dalam garaj Mayweather.

Beliau juga sering mengkoordinasikan warna kereta-keratanya berdasarkan bandar tempat kediamannya berada. Dia menyimpan kereta berwarna hitam di Miami dan kereta berwarna putih di Las Vegas.

Kereta paling mahal milik Mayweather adalah Koenigsegg CCXR Trevita yang berharga RM20 juta.

Diberi nama 'Big Boy Mansion', hartanah yang dibina khas untuk Mayweather ini mempunyai lima bilik tidur dan tujuh bilik mandi, menjangkau keluasan 22,000 kaki persegi.

Rumah ini juga menempatkan koleksi kereta beliau yang berjumlah RM63 juta, almari berkeluasan 600 kaki persegi, teater dua tingkat dan terletak di padang golf.

Rumah Mayweather juga dilengkapi dengan landskap yang sangat mengagumkan. Beliau dilaporkan membayar tukang kebunnya sebanyak RM12,500 sebulan hanya untuk menjaga bunga dan pokoknya.

Orang cakap berlian akan kekal selama-lamanya. Namun ia tidak berlaku kepada hubungan Mayweather dengan Shantel Jackson.

Mayweather sememangnya diketahui sering memanjakan Shantel Jackson dengan hadiah, kereta dan barang kemas. Pada tahun 2013, Mayweather telah melamar Shantel dengan cincin pertunangan berharga RM41.8 juta.

Pasangan ini telah menjadi tajuk di muka hadapan akhbar dan majalah di seluruh Amerika Syarikat ketika hubungan mereka sampai ke penghujung.

Mayweather memutuskan pertunangan itu selepas mengetahui bahawa Shantel telah menggugurkan kandungan tanpa pengetahuannya.

Takkan anda nak lihat antara atlet dengan bayaran paling tinggi di Bumi terbang secara komersial kan? Mayweather terkenal dengan percutiannya ke seluruh dunia sesuka hatinya.

Bagi memudahkan beliau bergerak ke mana sahaja pada bila-bila masa, Mayweather membeli jet peribadi G5 yang berharga RM146 juta.


6 Kisah Ngeri Manusia Terjatuh Ke Dalam Gunung Berapi

Adalah menjadi satu lumrah di mana manusia tertarik dengan alam semula jadi, membuatkan kita cenderung untuk melakukan aktiviti luar dan menikmati keindahan alam.

Antara aktiviti tersebut sudah tentu termasuk yang agak ekstrem seperti mendaki gunung berapi aktif. Tak ramai yang berani melakukan aktiviti ini kerana bimbangkan keselamatan diri.

Namun, sesetengah orang merasakan bahawa mendaki gunung berapi aktif adalah sesuatu yang mencabar, sehinggalah mereka terjatuh ke dalamnya, menjadi satu mimpi ngeri bagi pendaki-pendaki lain.

iluminasi.com kongsikan 6 kisah ngeri individu jatuh ke dalam gunung berapi aktif.

Gunung Berapi Nyiragongo terletak di Taman Nasional Virunga di Republik Demokratik Kongo, Afrika.

Pada tahun 2007, seorang wanita berusia 33 tahun dari Hong Kong bernama Cecilia Cheng Siu-yan telah mendaki ke puncak gunung berapi yang terletak hampir 3,500 meter di atas paras laut.

Secara tak sengaja, dia tersadung dan terjatuh ke dalam gunung berapi aktif yang sangat luas dan tidak pernah meletus sejak tahun 2002 tetapi mengandungi kolam lava itu.

Pasukan penyelamat mencari wanita itu tetapi tidak dapat menentukan sama ada dia jatuh ke atas batu yang terletak di dalamnya atau ke dalam kolam lava itu sendiri.

Sebuah helikopter dikerahkan dan satu pasukan yang terdiri daripada anggota tentera India serta yang lain datang bersama-sama untuk mencari wanita yang hilang ini.

Mereka akhirnya menemuinya terbaring di atas batu, setelah jatuh dari ketinggian 200 meter dan disahkan meninggal dunia.

Gregory Michael Ure adalah lelaki dari California berusia 38 tahun yang menemui ajal dengan cara yang amat tragis, apabila dia jatuh ke dalam gunung berapi pada tahun 2017.

Gregori sangat menyukai Hawaii dan memutuskan untuk naik ke puncak gunung berapi di sana, sebelum jatuh ke dalamnya.

Akan tetapi, dia meninggalkan beg galasnya yang ditemui oleh pendaki lain selepas dia terjatuh. Di dalam beg tersebut, terdapat sesuatu yang mengejutkan orang ramai, iaitu nota bunuh diri.

Rupa-rupanya, ia bukanlah satu insiden tak sengaja tetapi sememangnya sudah dirancang oleh Gregory. Penyiasatan mengesahkan bahawa Gregory sememangnya membunuh diri.

Gunung St. Helens merupakan salah satu gunung berapi yang paling terkenal di Amerika Syarikat dan di dunia sejak letusannya pada tahun 1980.

Pada tahun 2008, seorang lelaki berusia 52 tahun dari Oregon bernama John Slemp menaiki kereta salji berhampiran gunung berapi ini. Anaknya baru sahaja kembali dari peperangan di Iraq, jadi mereka memutuskan untuk membawa seorang rakan ke gunung berapi untuk berseronok.

Mereka kemudiannya berjalan kaki ke tepi kawah, namun ketika mereka sampai ke puncak, segala-galanya berubah menjadi satu mimpi ngeri.

John Slemp jatuh ke dalam gunung berapi tersebut sedalam 457 meter. Ajaibnya, dia terselamat kerana menghentam kepulan salji.

Kisah ini tidak melibatkan orang jatuh ke dalam gunung berapi, tetapi lebih mengerikan kerana ia disengajakan.

Pengembara dan penjelajah George Kourounis dari Kanada adalah watak yang menarik yang telah menjadi bintang beberapa rancangan TV. di

George dan isterinya berkahwin di puncak gunung berapi aktif pada ketika ia meletus.

Perkara-perkara yang dilakukan George adalah sudah cukup gila, namun dia kemudiannya mendapat idea yang "bijak" untuk menuruni 366 meter ke dalam gunug berapi aktif yang dipenuhi dengan lava menggunakan tali dan dua kamera.

Dia turun ke bahagian yang paling bawah yang termampu berbekalkan kamera Canon dan GoPro. Dia sangat hampir dengan lava sehinggakan sebahagian daripada sut dan kameranya cair.

Segala aksi ini telah dirakam dan ditonton oleh pasukannya, serta George terselamat dalam ekspedisi itu.

Pada Mac 2010, seorang pelancong telah jatuh ke dalam Gunung Batur di Bali, Indonesia. Pelancong dari Sweden itu mendaki ke bahagian tepian gunung sebelum waktu subuh bagi melihat matahari terbit dari puncak gunug berapi aktif ini.

Malangnya, dia tiba-tiba terjauh ke dalam kawah gunung berapi pada kedalaman 150 meter dan mati serta-merta. Menurut sumber, ia bukanlah satu kes bunuh diri kerana dia menaiki gunung ini bersama 3 rakan yang lain.

Laluan yang diambil oleh pelancong Sweden ini dikategorikan sebagai tersangat selamat oleh pihak berkuasa yang memantau gunung berapi ini.

Senarai ini tak akan lengkap jika tidak disertakan sekali dengan kes beribu-ribu nyawa yang berakhir di Gunung Mihara.

Gunung berapi aktif ini telah digunakan secara meluas sebagai tempat membunuh diri selama bertahun-tahun dan telah menjadi kubur bagi beribu-ribu orang yang melompat ke dalamnya.

Bahkan, ia telah dipaparkan dalam salah satu filem Godzilla. Terdapat lokasi tertentu di gunung berapi ini yang merupakan tempat yang sempurna untuk melompat ke dalam kawah, yang dikenali sebagai "Suicide Point" atau "Titik bunuh diri".

Dalam beberapa dekad lalu, Suicide Point telah menarik beratus-ratus orang setiap tahun yang mana semuanya ingin menamatkan hidup mereka dengan cara yang tak dapat dihadam oleh fikiran orang normal.

Pada tahun 1933, 944 orang telah membunuh diri dengan melompat ke dalam Gunung Mihara. Beberapa tahun kemudian juga berlaku perkara yang sama dengan sekurang-kurangnya 350 orang melompat ke dalam gunung berapi di antara tahun 1934 dan 1935.

Akhirnya, untuk membendung banyak kes bunuh diri yang berlaku di tapak ini, pihak berkuasa Jepun telah membina pagar dan halangan untuk menghalang orang daripada melompat dari Suicide Point.

Malah, adalah menjadi satu kesalahan jika anda membeli tiket satu hala ke Pulau Izu Oshima, di mana terletaknya gunung berapi ini.


6 Senjata Ketenteraan Paling Mahal Di Dunia Milik Amerika Syarikat

Presiden Amerika Syarikat, Donald Trump telah memperuntukan belanjawan bagi ketenteraan negara itu bagi tahun 2019 sebanyak RM2.85 trilion.

Jumlah ini jauh meninggalkan peruntukan mana-mana negara di dunia. Maka tak hairanlah jika mereka mempunyai pelbagai jenis senjata yang tersangat canggih dan mahal.

Dan ketika ini, pemilikan senjata oleh AS sememangnya mampu membuatkan mereka menakluk hampir semua negara di dunia. Sudah tentu ia dibantu oleh faktor belanjawan.

iluminasi.com kongsikan 6 senjata ketenteraan paling mahal di dunia milik Amerika Syarikat.

Peluru berpandu balistik Trident II adalah 44 kaki panjang dan mampu bergerak pada kelajuan lebih daripada 20,920 kilometer sejam.

Ia dilengkapi dengan roket tiga peringkat dengan jangkauan peluru berpandu adalah kira-kira 7,400 kilometer.

Trident II merupakan peluru berpandu balistik Tentera Laut AS yang paling maju, dilengkapi dengan kepala peledak termonuklear. Peluru berpandu ini biasanya dibawa oleh kapal selam kelas-Ohio.

Jabatan Pertahanan ketika ini mempunyai 561 unit Trident II. Setiap satu daripada mereka bernilai lebih daripada RM275 juta, tidak termasuk kos penyelidikan dan pembangunan.

V-22 Osprey adalah sebahagian daripada reka bentuk "pesawat tiltrotor". Pesawat ini pada asasnya adalah reka bentuk pesawat hibrid dan helikopter.

Ia boleh berlepas dan mendarat dengan pantas dan boleh berlegar setempat seperti helikopter. Apabila rotornya tampil ke hadapan, V-22 Osprey terbang lebih jauh  daripada helikopter.

Pesawat ini berfungsi sebagai pesawat pengangkutan dan mampu terbang sejauh 390 batu nautika tanpa mengisi minyak. Ia boleh melebihi kelajuan 418 kilometer sejam jika perlu.

Ketika ini, Amerika Syarikat memiliki 459 unit V-22 Osprey dalam peruntukan mereka dengan kos RM398 juta seunit.

Boeing F-22 Raptor oleh Lockheed Martin ini dianggap oleh anggota dan pemerhati tentera sebagai jet pejuang terbaik di dunia.

F-22 Raptor adalah tersangat mudah alih, ia boleh mengalahkan semua jenis jet pejuang yang ada di langit pada hari ini.

Ia juga berfungsi dengan senyap dan boleh menghapuskan sasaran sebelum menyedari bahawa F-22 Raptor berada di langit.

Jet ini dilengkapi dengan dua peluru berpandu AIM-9 Sidewinder, enam peluru berpandu udara ke udarah bersaiz sederhana, senapang Gatling 20 mm, dua bom 454 kilogram dan lapan bom 113 kilogram.

Dengan keupayaannya yang hebat, Raptor sudah tentu menelan kos belanja yang sangat tinggi. Setiap unit jet ini berharga RM882 juta, menjadikannya pejuang jet yang paling mahal di dunia.

Tentera A.S. pada masa ini mempunyai 188 unit F-22 Raptor dan tidak menghairankan bahawa banyak negara juga menginginkannya. Setakat ini, Kongres A.S. telah mengharamkan penjualan Raptor kepada mana-mana negara

Juga dikenali sebagai DDG 5, ia telah menjadi sebahagian daripada armada Angkatan Laut A.S. sejak tahun 1995.

Kapal laut bersaiz 500 kaki ini dapat mengangkut 9,000 ton dan membawa 350 anggota.

Generasi terbaharu pemusnah kelas Arleigh Burke ini dilengkapi dengan dua sistem pelancaran peluru berpandu tomahawk secara menegak, senapang 5", torpedo dan sistem pengesan bom yang maju.

Tentera Laut AS ketika ini mempunyai 60 unit DDG 5 dalam perkhidmatan aktif dan DOD memasukkan 15 lagi kapal ini dalam peruntukan mereka.

Kapal selam nuklear ini dianggap sebagai salah satu senjata paling berguna dan strategik dalam gudang senjata Jabatan Pertahanan Amerika Syarikat.

Kapal selam kelas Virginia ini berkemampuan untuk membawa 38 jenis senjata berlainan termasuk peluru berpandu Tomahawk, periuk api dan torpedo.

Jabatan Pertahanan Amerika Syarikat kini memiliki 8 unit kapal selam ini dan mensasarkan untuk memiliki 30 unit lagi.

Dilancarkan pada tahun 2017, kapal pengangkut USS Gerald Ford adalah senjata ketenteraan paling mahal di dunia.

Ia dibina untuk menggantikan USS Enterprise (CVN-65). Kapal ini bersaiz 337 meter panjang dengan ketinggian 76 meter yang menempatkan 25 buah dek serta 2,600 orang anak kapal.

Jarak dimiliki oleh kapal ini adalah tidak terhad dengan kelajuan maksimum 56 kilometer sejam. USS Gerald Ford dilengkapi dengan 2 pelancar peluru berpandu ke udara RIM-162 dan 2 RIM-116 RAM.

Ia juga mampu membawa lebih daripada 75 buah pesawat. Amerika Syarikat memiliki 1 unit kapal ini dan lagi 1 unit dalam proses pembuatan, dengan merancang untuk menghasilkan 10 kesemuanya.


14 Perniagaan Haram Terbesar di Seluruh Dunia

Ia bukan lagi rahsia bahawa perniagaan haram adalah salah satu bentuk perniagaan paling menguntungkan di seluruh dunia. Sebagai contoh, pengedaran dadah mempunyai keuntungan meliputi sebahagian besar seluruh aktiviti haram. Mengikut Perbadanan Pertubuhan Bangsa-Bangsa Bersatu mengenai Dadah dan Jenayah, penyeludupan dan pengedaran dadah sahaja menjana keuntungan hampir RM 2.5 trillion setiap tahun.

Aktiviti-aktiviti haram ini sentiasa menjadi cabaran besar bagi kerajaan sesebuah negara dan memberi ancaman besar kepada ekonomi dan alam sekitar. Walaupun kebanyakan negara mempunyai undang-undang yang ketat terhadap aktiviti haram ini, ia tetap berkembang pada kadar yang membimbangkan. Berikut ada senarai perniagaan haram terbesar di seluruh dunia.

Penyeludupan arak yang terawal dikenal pasti adalah pada sekitar tahun 1860-an di Amerika Syarikat ketika berlakunya Perang Saudara. Kapal-kapal pedangang mula membawa masuk arak murah dari Caribbean ke Amerika melalui Florida. Walaupun aktiviti ini sudah lama dilakukan, penyeludupan arak masih lagi diamalkan di kebanyakan negara oleh kumpulan penjenayah terancang.

Mereka mengedar arak secara haram untuk mengelak cukai yang dikenakan pada minuman yang mengandungi alkohol. Kerajaan United Kingdom gagal mengutip cukai yang dianggarkan bernilai RM 8 billion akibat aktiviti ini. Arak yang diseludup ini juga diketahui menyebabkan beribu-ribu kematian setiap tahun akibat kualitinya yang tidak menepati piawaian.

Mana-mana harta kebudayaan adalah entiti fizikal yang merupakan sebahagian daripada warisan sesebuah budaya. Ia mungkin termasuk monumen dalam apa-apa bentuk atau saiz, artifak atau lukisan. Kes kecurian harta kebudayaan adalah di tahap yang membimbangkan dan semakin meningkat.

Para sejarawan dan Pertubuhan Bangsa-Bangsa Bersatu menyedari bahawa tinggalan sejarah yang dicuri dan dijual dalam pasaran gelap ini mengancam kewujudan identiti budaya kita.

Perdagangan organ adalah melibatkan pembelian atau penjualan haram organ manusia bagi tujuan transplantasi dalam perubatan. Pemerdagangan organ secara kormesial ini adalah dilarang di seluruh dunia kecuali Iran. Menurut laporan berita, kira-kira 2000 orang rakyat India menjual buah pinggang mereka secara haram dengan harga serendah RM 20,000.

Buah pinggang itu kemudian dijual di pasaran gelap atau kormesial dengan harga ratusan ribu. Global Financial Integrity telah mengeluarkan satu laporan bahawa, anggaran perdagangan organ haram ini menjana keuntungan antara RM 2.5 billion sehingga RM 5 billion setahun.

Pengedar senjata haram berurusan dengan pelbagai jenis senjata seperti bahan letupan, pistol kecil, senjata ringan hinggalah kepada mesingan berat. Perdagangan senjata haram secara langsung bertanggungjawab atas peningkatan aktiviti keganasan di seluruh dunia. Menurut satu laporan, dianggarkan lebih kurang 63 juta senjata telah diseludup masuk ke India dan Pakistan sahaja.

Sangat sukar untuk meneka saiz sebenar pasaran perdagangan senjata haram ini. Amerika Syarikat dan Afrika pula dianggap sebagai negara paling banyak memiliki senjata tidak sah. Nilai anggaran penyeludupan senjata haram dianggarkan bernilai RM 250 billion setahun, iaitu kira-kira 20% daripada jumlah perdagangan senjata komersial peringkat global.

Perdagangan haram minyak merupakan masalah utama di beberapa negara termasuk di Afrika dan Asia. Dianggarkan lebih daripada 100,000 tong minyak diseludup setiap hari di setiap penjuru dunia. Di Mexico, syarikat minyak kerugian sebanyak RM 2.9 billion setiap tahun akibat aktiviti ini. Di Afrika pula, sebahagian besar syarikat minyak sering diserang oleh lanun Somalia. Kegiatan haram berkaitan minyak ini dianggarkan menjana keuntungan sebanyak RM 62.6 billion setahun.

Perdagangan haram hidupan liar melibatkan banyak bahagian termasuk haiwan peliharaan eksotik, daging dan kulit haiwan liar, kura-kura dan juga sirip ikan yu. Antara tahun 2007 hingga 2012, pemburuan haram badak telah meningkat sehingga 5000%. Beberapa contoh perdagangan utama ini termasuk gigi gajah dan kulit harimau. Pada tahun 2015, keuntungan yang dihasilkan melalui aktiviti ini dianggarkan bernilai RM 133 billion.

Pada dasarnya, penggubahan wang haram adalah proses mengubah keuntungan atau aset dari perniagaan haram kepada keuntungan yang "sah". Salah satu cara yang sering dilakukan ialah dengan menubuhkan syarikat palsu, bertujuan untuk mengaburi mata pihak berkuasa. Walaupun penubuhan syarikat itu sah, namun apa yang menjadi pertanyaan adalah syarikat yang membuat keuntungan tanpa sebarang operasi perniagaan yang aktif.

Aktiviti perikanan yang tidak sah, tidak dilaporkan dan tidak diatur kerap berlaku dan kapal nelayan sering melanggar undang-undang yang ditakrifkan oleh kerajaan tempatan dan pusat untuk aktiviti perikanan. Menurut Pertubuhan Makanan dan Pertanian (FAO) dan juga Jabatan Perikanan dan Akuakultur, penangkapan ikan secara haram telah menyebabkan kerugian sebanyak RM 96 billion setahun. Daripada jumlah global itu, 30% daripadanya berlaku di Indonesia sahaja.

Perlombongan haram adalah kegiatan perlombongan tanpa izin daripada sesebuah negara itu. Khususnya, aktiviti perlombongan ini dilakukan tanpa hak ke atas sesebuah tanah, tiada lesen perlombongan atau penerokaan dan juga permit memindahkan bahan galian. Penggalian mineral semula jadi semakin membimbangkan apabila harga mineral global melambung tinggi.

Perlombongan haram ini kadang-kala boleh jadi dilakukan oleh pelaku amatur atau ia boleh dilakukan oleh kumpulan jenayah terancang berskala besar, didalangi oleh sindiket perlombongan dan kumpulan penjenayah.

Pemerdagangan manusia adalah bertujuan untuk menjadikan mangsa sebagai buruh paksa, mangsa pencurian organ, pelacuran atau perkahwinan paksa. Pemerdagangan manusia merupakan salah satu aktiviti haram yang paling cepat berkembang di seluruh dunia.

Pada tahun 2010, pemerdagangan manusia di peringkat antarabangsa dianggarkan bernilai lebih daripada RM 125 billion. Antara keseluruhan jumlah mangsa aktiviti haram ini, 30% daripadanya melibatkan kanak-kanak dan remaja berusia bawah 18 tahun.

Pembalakan haram adalah istilah yang diberikan kepada proses di mana kayu atau balak dituai, dijual dan dibeli tanpa persetujuan kerajaan tempatan dan dalam pelanggaran undang-undang negara yang jelas.

Ketidaksahan proses pembalakan juga berlaku semasa proses pengangkutan, pemprosesan dan pengeskpotan yang tidak sah. Begitu juga dengan deklarasi palsu kepada kastam, pengelakkan cukai dan caj serta pensijilan palsu.

Pengedaran dadah adalah salah satu perniagaan haram terbesar dan paling berbahaya di dunia. Menurut laporan PBB, pada tahun 2003, perdagangan dadah daram global menjana keuntungan sebanyak kira-kira RM 1.3 trillion dan jumlah itu meningkat kepada lebih daripada RM 2 trillion pada tahun 2016.

Walaupun penyeludupan telah menjadi satu fenomena yang tidak boleh dielakkan di seluruh dunia, namun negara-negara membangun seperti Amerika Syarikat adalah yang paling terjejas teruk oleh jenayah berkaitan dadah. Berdasarkan laporan FBI, pada tahun 1990-an sekitar 5% dari jumlah penduduk Amerika meninggal setiap tahun akibat penyalahgunaan dadah. Pengedaran dadah kecil dan sederhana secara dalam talian juga dilihat semakin meningkat saban tahun.

Mana-mana replika produk yang tidak mendapat kebenaran adalah sebahagian daripada pemalsuan. Antara produk palsu yang sering disalin daripada produk asli termasuk pakaian, kasut, produk elektronik, perisian komputer, filem, logo dan juga jemana syarikat terkenal.

Menurut laporan yang dikeluarkan oleh Pertubuhan Kerjasama Ekonomi dan Pembangunan , pasaran barangan tiruan melebihi daripada RM 1 trillion sejak tahun 2007 dan semakin meningkat dari tahun ke tahun.

Pemalsuan wang menjadi kebimbangan di seluruh dunia dan dialami oleh banyak negara maju dari masa ke semasa. Aktiviti pemalsuan wang ini bukanlah sesuatu yang baharu. Ahli sejarah percaya bahawa pemalsuan wang ini mungkin sama usia dengan mata wang mula diperkenalkan sejak dahulu lagi.

Secara ringkasnya, wang palsu ini dihasilkan tanpa kebenaran undang-undang dari kerajaan negara yang berkaitan. Sekiranya ia berlaku, mata wang tiruan boleh meruntuhkan ekonomi sesebuah negara dengan menyebabkan inflasi dan pelbagai lagi masalah ekonomi lain.

Pernah suatu masa dahulu ketika "mastermind" komputer memecah masuk ke dalam sistem lain untuk mencapai agenda peribadi mereka dan hanya sekadar untuk berseronok. Kini pada abad ke-21 segala-galanya berubah. "Hacking" menjadi lebih kepada suatu perniagaan, di mana pasukan penggodam profesional akan menggodam syarikat-syarikat besar dan menuntut wang tebusan.

Menurut satu laporan yang dikeluarkan, serangan siber di peringkat global pada 2016 telah mengakibatkan syarikat-syarikat dari seluruh dunia kerugian lebih daripada RM 1.9 billion. Selain itu, jutaan dokumen dan rekod juga turut dicuri.


Kenali Keluarga Ambani, Keluarga Terkaya di Asia Yang Berasal Dari India

Apabila disebut orang terkaya di Asia, rata-rata kebanyakan orang pasti akan terbayangkan nama-nama seperti Jack Ma (pengasas syarikat Alibaba) ataupun Ma Huateng (pengasas syarikat Tencent). Benar, kedua mereka adalah antara orang terkaya di Asia.

Walau bagaimanapun, bagi takhta keluarga terkaya di Asia, gelaran ini disandang oleh keluarga Ambani dari India. Walaupun keluarga ini mungkin kurang ternama dalam kalangan masyarakat dunia terutamanya orang Barat, kejayaan mereka dalam dunia perniagaan sangat mengkagumkan.

Pada tahun 2018, majalah Forbes menganggarkan kekayaan terkumpul yang dimiliki oleh keluarga ini adalah sebanyak $42.7 billion, menjadikan mereka sebagai keluarga terkaya di Asia.

Empayar perniagaan keluarga ini juga cukup besar meliputi pelbagai bidang seperti telekomunikasi, perniagaan tekstil, industri minyak dan gas dan sebagainya. Kekayaan yang dikumpul oleh keluarga ini semuanya bermula daripada bapa mereka, Dhirubhai Ambani yang mengasaskan syarikat Reliance Industries.

Menariknya, pada awalnya syarikat ini hanya berkecimpung dalam bidang perniagaan tekstil dan fabrik. Kini, syarikat ini telah melebarkan sayap dalam pelbagai industri lain. kehebatan syarikat ini dibuktikan apabila ianya telah tersenarai dalam senarai Fortune 500 dengan nilai sekitar $100 billion.

Jika kita biasa melihat drama di kaca televisyen mengenai anak-anak jutawan yang berebut harga pusaka selepas kematian bapa, keluarga ini juga tidak terlepas daripada konflik seperti ini. Segalanya bermula selepas Dhirubhai Ambani meninggal dunia pada tahun 2002 pada usia 69 tahun.

Konflik terjadi apabila si bapa tidak menulis waris mengenai pemberian harta pusaka untuk isteri dan kedua orang anaknya, Mukesh Ambani dan Anil Ambani. Ketiadaan wasiat daripada Dhirubhai Ambani telah menimbulkan konflik antara kedua beradik ini dan pertikaian mengenai siapa yang harus mengambil alih syarikat.

Pada tahun 2005, keduanya telah bersetuju untuk membahagikan syarikat milik ayah mereka kepada dua. Dalam perbincangan ini, ibu mereka telah mengambil jalan tengah bagi memastikan kedua-dua anaknya mendapat hak mereka secara sama rata.

Oleh itu, Mukesh telah diberikan hak perniagaan syarikat dalam industri minyak, gas, petrokimia dan penapisan. Sementara itu, Anil iaitu adiknya telah mengambil alih perniagaan syarikat ini dalam bidang pembinaan, telekomunikasi, pengurusan aset, hiburan dan perniagaan penjanaan kuasa.

Setelah keduanya menerima bahagian dalam perniagaan masing-masing, nampaknya Mukesh Ambani lebih berjaya dengan kekayaan yang dikumpul jauh mengatasi adiknya, Anil Ambani.

Pada tahun ini, iaitu pada usia 61 tahun, kekayaan Mukesh Ambani dianggarkan sekitar $42.7 billion, iaitu lebih tinggi daripada Jack Ma. Beliau kini merupakan Pengerusi dan juga pemegang saham terbesar syarikat Reliance Industries Limited.

Sementara itu, adiknya Anil Ambani, 59 tahun yang merupakan Pengerusi Reliance Group pula hanya memiliki kekayaan sekitar $1.5 billion. Jumlah ini lebih $40 bilion kurang daripada kekayaan yang dimiliki abangnya. Laporan daripada Bloomberg melaporkan pada tahun 2018, syarikat ini mengalami pelbagai kesulitan dan bisnes yang semakin merosot.

Selain kekayaan yang dimiliki keluarga ini dalam pelbagai bidang perniagaan, mereka juga terkenal kerena memiliki rumah yang berupa sebuah bangunan 27 tingkat. Nilai rumah ini dianggarkan sekitar $1 bilion.

Rumah yang diberi nama "Antilia" ini mempunyai keluasaan keseluruhan 37,000 meter persegi. Ini menjadikannya rumah tertinggi dan terbesar di dunia. Direkabentuk oleh arkitek terkenal dunia, rumah ini mampu menahan gempa bumi sehingga 8 skala Ritcher.

Apa yang ada pada rumah setinggi 27 tingkat ini? Segalanya yang anda impikan pada sebuah rumah mewah. Ini termasuklah taman, spa, panggung wayang, garaj yang boleh memuatkan lebih 100 biji kereta, dewan makan dan sebagainya.

Malah, dikatakan terdapat 600 orang staf yang telah digaji untuk menjaga rumah unik ini. Baca artikel kami Antilia : Rumah 27 Tingkat Yang Hanya Didiami Satu Keluarga untuk melihat lebih dekat keunikan dan kemewahan mahligai milik keluarga Ambina ini.


Kisah Trofi Piala Dunia yang Dicuri Pada Tahun 1966 dan Ditemui oleh Seekor Anjing

Pada 20 Mac 1966, tiga bulan sebelum bermulanya final Piala Dunia yang ditetapkan berlangsung di England buat kali pertama dalam sejarah Piala Dunia, trofi Piala Dunia yang dikenali sebagai Jules Rimet (berbeza dengan yang digunakan sekarang) dipamerkan di dalam kabinet kaca di sebuah pameran yang berlangsung di Methodist Central Hall di Westminster.

Sebanyak lima orang pengawal telah ditugaskan untuk mengawasi trofi yang dipamerkan untuk tontonan umum itu. Walau bagaimanapun, Pada hari Ahad yang bersejarah itu, salah seorang pengawal yang ditempatkan di sebelah piala itu telah mengambil cuti.

Manakala tiga daripada empat orang pengawal lagi sedang menikmati minuman teh, hanya ada seorang penjaga tunggal sahaja iaitu George Franklin yang mengawasinya. Franklin kemudian menyedari bahawa kabinet kaca itu telah terbuka dan piala Jules Rimet didapati sudah hilang.

Bagi Persatuan Bola Sepak (FA) dan Sir Stanley Rous iaitu presiden FIFA berbangsa Inggeris ketika itu, situasi ini adalah suatu mimpi ngeri yang sangat menakutkan. Dengan pantas, satu pasukan penyiasat telah ditubuhkan untuk menyiasat kes kecurian trofi Piala Dunia itu.

Sekarang, kita yang hidup dalam dunia moden perlu ingat bahawa betapa payahnya kes jenayah ini untuk diselesaikan pada tahun 60-an. Dengan pengawasan CCTV yang terhad, tiada telefon bimbit dan internet untuk mengesan atau media sosial untuk menghebahkan kempen pencarian pencuri itu.

Detektif Penyiasat Bill Litte mula mengambil keterangan daripada Frank Hudson, pengawal kanan yang bertugas ketika itu dan Margeret Coombes, sorang wanita yang menghadiri kelas di bahagian lain dewan pameran itu. Mereka berdua mendakwa telah melihat seorang lelaki yang mencurigakan telah berlari menuju tandas lelaki dengan tergesa-gesa pada hari itu.

Walaupun perincian tentang lelaki yang diberikan mereka berdua itu agak berbeza, tetapi pihak berkuasa percaya bahawa mereka sedang melihat kepada seorang suspek pencuri yang sama.

Ketika kejadian ini mula berlaku, FA cuba menangani krisis itu sendiri. Sebelum berita kecurian itu tersebar pada orang awam, setiausaha FA iaitu Dennis Follows telah melawat seorang tukang emas bernama George Bird di bengkelnya di Fenchurch Street.

Follows telah meminta Bird untuk menghasilkan sebuah piala mirip piala Jules Rimet daripada jenis emas pejal yang sama dengan versi asal. Follows juga memberitahu Bird agar tidak memberi tahu sesiapa pun mengenai hal ini. Hanya beberapa orang penting sahaja yang tahu mengenai pembuatan semual trofi ini termasuk presiden FIFA iaitu Sir Stanley Rous.

Apabila berita itu mula tersebar luas dan menjadi bualan umum, pihak Scotland Yard mula dibanjiri dengan panggilan palsu. Seorang lelaki telah menelefon pihak polis dengan mengatakan bahawa trofi itu kini berada di Wicklow, Ireland. Seorang wanita iaitu Susanna Bell dari Chile pula menelefon dan memberitahu seorang lelaki kulit hitam merupakan dalang di sebalik pencurian itu.

Bukan setakat itu sahaja, seorang lelaki dari Jerman bernama Adolf Hieke pula menghantar foto dari sebuah akhbar Jerman dengan menandakan gambar seorang lelaki dengan tanda "X", yang dipercayainya pencuri trofi itu. Nampaknya, "troll" yang dilakukan sebelum wujudnya internet tidak kurang hebatnya juga.

Pada waktu itu, Polis Metropolitan di London itu menjadi bahan sindiran dan ketawa di peringkat antarabangsa, sehingga menyebabkan detektif Bill Little yang dipertanggungjawabkan untuk menyiasat kecurian trofi itu telah menyerahkan kes ini kepada pakar dalam kumpulan Flying Squad, iaitu Detektif Len Buggy pula untuk mengambil alih.

Buggy mula mendapat petunjuk dalam kes ini ketika Pengerusi FA dan Chelsea FC iaitu Joe Mears telah mendapat panggilan daripada seorang lelaki yang menggelar dirinya Jackson. Dia memberitahu "akan ada satu bungkusan di kelab bola sepak Chelsea esok. Ikut arahan yang diberikan di dalamnya".

Pada hari Rabu selepas kecurian itu, satu bungkusan telah tiba di Chelsea FC. Ia mengandungi nota wang tebusan meminta agar £15,000 disediakan dalam bentuk nota satu dan lima pound. Penghantarnya juga mengugut sekiranya dia tidak mendengar sebarang berita selewat-lewatnya pada hari Jumaat, maka perjanjian itu akan terbatal.

Jackson kemudian menelefon Mears bagi memastikan bahawa pengerusi Chelsea FC itu menerima bungkusan yang dihantarnya. Jackson berkata sekiranya dia menerima wang itu pada hari Jumaat, maka trofi Piala Dunia itu akan dihantar dengan menggunakan teksi pada hari Sabtu.

Mears kemudian menurut permintaan Jackson dan menyiarkan satu mesej di dalam akhbar London's Evening edisi Khamis dengan menyatakan "Saya sedia berurusan dengan kamu". Namun begitu, Mears juga telah melaporkan kepada pihak polis tentang ugutan yang diterimanya itu. Kini, pemburuan sedang hangat dijalankan.

Setelah menemui Mears, Len Buggy merancang pula untuk bertemu dengan Jackson. Dengan hanya membawa wang sebanyak £500 sahaja dan selebihnya dipalsukan menggunakan kertas surat khabar, Jackson akhirnya ditangkap oleh pasukan sokongan walaupun berjaya lolos pada mulanya.

Pencuri bernama Jackson itu rupa-rupanya adalah seorang bekas tentera berumur 46 tahun bernama Edward Betchley. Dia pernah berkhidmat semasa Perang Dunia Kedua di Mesir dan telah tamat perkhidmatan dengan rekod yang baik pada tahun 1946.

Dengan hanya satu sabitan dahulu pada tahun 1954 kerana mencuri beberapa tin daging lembu, mereka mengesyaki bahawa Betchley bukanlah dalang sebenar dalam kes ini, sama seperti yang dinyatakan oleh Betchley semasa disoal siasat.

Betchley mengatakan dia hanyalah orang perantara yang dibayar £500 untuk tugasannya oleh seorang lelaki yang dikenalinya dengan nama "The Pole". Namun, sehingga hari ini masih tidak dapat dipastikan sama ada "The Pole" itu wujud atau tidak. Walau bagaimanapun, Betchley tetap dipenjarakan. Sementara itu, kes pencarian trofi dan pemburuan "The Pole" terus dijalankan.

Apa yang terjadi berikutnya adalah salah satu kejadian penting dalam kes ini. Dua hari selepas tertangkapnya Edward Betchley, tujuh hari selepas trofi Jules Rimet dicuri, seorang lelaki bernama David Corbett telah berhenti di sebuah pondok telefon awam untuk membuat panggilan.

Bersama Corbett ialah anjingnya Pickles, diberikan oleh abangnya empat tahun dahulu kerana anjing itu mempunyai masalah suka mengunyah dan menggigit barang, terutamanya perabot dan kotak. Corbett telah mengikat Pickles di luar kotak telefon sebelum membuat panggilan telefonnya.

Apabila selesai membuat panggilan, Corbett mendapati Pickles sedang menggigit satu bungkusan yang diikat kemas menggunakan surat khabar. Corbett kemudian memarahi Pickles dan berlari mengambil bungkusan itu daripada Pickles. Alangkah terkejutnya Corbett apabila mendapati sesuatu bersinar-sinar seperti emas di dalam bungkusan yang dipegangnya itu.

Dia kemudian mengoyakkan kertas akhbar itu dan mendapati satu patung wanita sedang memegang sebuah periuk di atas kepalanya dengan tulisan "Germany, Uruguay, Brazil". Corbett kemudian terus berlari pulang ke rumah dan memberitahu isterinya bahawa dia telah menemui trofi Piala Dunia yang hilang itu.

Selepas itu, Corbett membawa pula trofi itu kepada pihak berkuasa dan dia telah disoal siasat sebagai suspek utama sehingga jam 2.30 pagi. Walaupun begitu, Corbett masih berupaya untuk pergi bekerja pada pukul 6 pagi hari yang sama.

Walaupun misteri bagaimana trofi itu boleh berada di tepi pondok telefon itu masih belum selesai, Corbett didapati tidak bersalah dan anjingnya Pickles dianggap sebagai wira dan menjadi terkenal hanya dalam semalaman.

Pickles telah diambil berlakon di dalam filem The Spy With The Cold Nose dan muncul di beberapa siri televisyen seperti Magpie, Blue Peter dan banyak lagi. Pickles juga telah diberikan anugerah "Dog of the Year" dan diberi makanan anjing jenama Spillers selama setahun. Selain itu, Pickles juga mendapat peluang untuk mengembara ke Chile, Czechoslovakia dan Jerman.

Pada malam kemenangan bersejara 4-2 England terhadap Jerman dalam perlawanan akhir Piala Dunia itu, Pickles dan Corbett telah dijemput untuk menghadiri keraian dan bertemu dengan pasukan pemenang di Kensington Hotel. Corbett juga diberi ganjaran sebanyak £3,000, membolehkannya memberi rumah yang dia duduki dengan harga £3,100.

Setelah berpuluh-puluh tahun kejadian itu berlaku barulah terbongkar siapakah dalang atau "The Pole" yang sebenarnya. Dia ialah seorang gangster yang tinggal di London bernama Sidney Cugullere. Dia dibantu oleh abangnya Reg, telah mencuri trofi itu atas dasar menguji keberanian pada awalnya.

Setelah tahu mereka tidak mungkin boleh menjual emas yang dicari di seluruh negara itu, mereka cuba menggunakan Edward Betchley sebagai orang tengah untuk mendapatkan wang tebusan. Namun, apa yang penting ialah trofi Piala Dunia telah ditemui semula, Pickles menjadi seekor anjing terkenal dan hidup mewah, manakala Corbett pula mendapat sebuah rumah miliknya sendiri.


10 Negara Dengan Hukuman Paling Dahsyat Bagi Kesalahan Dadah

Penyalahgunaan dadah adalah satu kesalahan yang amat berat di kebanyakan negara. Namun, pengedaran dadah dilihat sebagai kesalahan yang lebih berat kerana ia menggalakkan penyalahgunaan dadah.

Di Malaysia, hukuman mati boleh dikenakan kepada pengedar dadah yang memiliki dadah tertentu dalam jumlah yang ditetapkan.

Dan di beberapa negara yang lain, hukuman yang agak dahsyat dan kejam dijatuhkan bagi pesalah dadah. iluminasi.com kongsikan 10 negara dengan hukuman yang dahsyat bagi kesalahan dadah.

Jepun kaya dan berteknologi tinggi serta terpengearuh dengan budaya Barat. Namun, ini tidak bermakna mereka bersetuju dengan perang salib liberal yang berlaku.

Sikap Jepun terhadap dadah sudah cukup untuk membuatkan mereka sangat berbeza dengan Barat.

Sebagai permulaan, senarai perkara-perkara yang dianggap sebagai 'dadah rekreasi' telah lama wujud di Jepun. Ubat-ubatan anti-alergi dan ubat penahan sakit yang boleh dibeli di farmasi semua dianggap sebagai tidak bermoral seperti ekstasi dan heroin.

Membawa masuk secara tak sengaja ke negara ini membolehkan anda berhadapan dengan hukuman penjara yang panjang.

Pemeriksaan rawak juga merupakan satu realiti dan bukan hanya di tempat kerja. Pihak polis di Jepun terkenal dengan tindakan menahan pelancong di luar bar dan meminta sampel air kencing segera.

Memandangkan polis Jepun yang agak menakutkan, anda mungkin terkencing secara tak sengaja. Jepun mungkin kelihatan sopan dan baik, tetapi polis mereka agak ganas.

Saspek boleh ditahan tanpa jaminan, panggilan telefon atau peguam selama 30 hari, dan sering diseksa melalui kekurangan tidur dan penderaan lisan dalam usaha mereka mendapatkan tandantangan terhadap pengakuan.

Kadar sabitan Jepun adalah sekitar 99.9%. Jika anda dihadapkan ke mahkamah atas tuduhan dadah, anda akan berhadapan dengan hukuman yang berat.

Dari luar, dasar dadah Vietnam kelihatan hampir progresif. Walaupun jiran-jiran sering mengenakan hukuman mati kepada pasalah dadah, Vietnam menghantar mereka ke pusat pemulihan.

Bunyi macam agak santai, bukan? Jangan terburu dengan tanggapan anda, kerana Vietnam agak brutal apabila ia melibatkan dadah.

Di Vietnam, "pusat pemulihan" pada dasarnya adalah kod bagi 'kem buruh paksa'. Penagih ditahan di dalam sel-sel "neraka" ini tanpa mengetahui tarikh dibebaskan dan tidak ada yang boleh dilakukan kecuali kerja keras yang menghasilkan produk-produk bagi syarikat-syarikat antarabangsa.

Jika mereka menolak untuk bekerja secara percuma, pesalah akan dibelasah dengan begitu teruk sehinggakan badan amal hak-hak pekerja mengkategorikannya sebagai satu penyeksaan.

Boleh difahami bahawa terkurung dalam lubang neraka dan dikerah untuk bekerja secara percuma membuatkan sesetengah pesalah berasa begitu berang. Hasilnya, rusuhan ganas adalah satu perkara biasa di kem-kem seperti ini.

Tidak lama dahulu, China mengetuai dunia dalam melaksanakan hukuman mati bagi pesalah dadah. Mereka masih menembak peniaga dadah secara rutin, namun sikap China terhadap pesalah dadah menjadi semakin progresif secara perlahan-lahan.

Ketika ini, Beijing seolah-olah mengikuti model Vietnam ke tahap yang lebih ganas.

Walaupun memiliki dadah secara teknikalnya merupakan kesalahan kecil, namun negara ini masih akan memutuskan sendiri sama ada anda seorang penagih atau tidak.

Sekiranya anda gagal, ujian "bukan perubatan" akan mempersiapkan diri anda untuk dunia yang menyakitkan. Penagih diberi tiga tahun dalam 'pusat detoksifikasi' yang lebih teruk berbanding penjara.

Selepas itu, pesalah perlu menjalani tiga tahun lagi dalam "pemulihan masyarakat". Dan menjelang waktu anda dibenarkan kembali ke dalam masyarakat tanpa pengawasan, anda telah kehilangan lebih daripada setengah dekad daripada hidup anda.

Dan ini juga bukannya tertakluk kepada penangkapan berkaitan dengan dadah sahaja. Semasa operasi khas di wilayah Guangdong pada tahun 2013, hampir 100,000 pengguna ditahan. Daripada jumlah itu, hampir separuh dihantar ke pusat detoksifikasi.

Singapura adalah salah satu negeri paling bersih, paling selamat dan terkaya di dunia. Masalahnya ialah hasil positif ini datang dengan harga negatif yang tinggi.

Undang-undang negeri adalah ketat sehinggakan ke tahap gila. Dan ia lebih teruk jika melibatkan dadah.

Singapura kerap melaksanakan hukuman mati terhadap pengedar dadah. Walau bagaimanapun, siapa yang mereka kelaskan sebagai 'pengedah' sering bertentangan dengan seluruh dunia dan realiti asas.

Anda akan disenaraikan sebagai pengedar jika anda ditangkap dengan memiliki sekecil-kecil jumlah dadah, seperti 15 gram ganja atau 3 gram kokain.

Polis tidak perlu membuktikan bahawa anda benar-benar mengedar dadah itu atau berniat untuk mengedar, membuatkan anda kemungkinan berhadapan dengan hukuman mati.

Dan walaupun anda mungkin terlepas daripada hukuman mati, anda akan dipenjara dalam tempoh yang begitu lama.

Terdapat juga kerumitan dalam mengkategorikan bukti. Jika dadah ditemui di dalam premis anda, anda secara undang-undang akan disenaraikan sebagai pemilik, melainkan anda boleh membuktikannya tanpa ragu bahawa ia bukan milik anda.

Secara teknikal, Emirat Dubai bukanlah negara, tetapi mempunyai beberapa undang-undang yang sangat keras berkenaan pemilikan dadah.

Walaupun anda mungkin tidak akan dihukum mati, anda dengan mudah boleh dipenjarakan selama bertahun-tahun di dalam penjara yang kejam.

Jadi jawapan mudah adalah jangan sesekali memiliki dadah, kan? Malangnya, ia bukanlah begitu mudah. Apa yang Dubai kelaskan sebagai "pemilikan" sangat luas dan tidak munasabah.

Jika anda tiba di negara ini dengan dadah dalam aliran darah anda, ia dikelaskan sebagai pemilikan dan hukuman akan dikenakan dengan sewajarnya.

Dubai menganggap segala-galanya dari ubat penghilang rasa sakit biasa ke biji popi sebagai dadah.

Ini bermakna anda mungkin memakan dua biji paracetamol dalam penerbangan anda untuk menghilangkan sakit kepala, dan akhirnya dihumbankan ke penjara sebaik sahaja mendarat.

Terdapat kes-kes di mana individu dipenjarakan kerana memiliki 3 biji popi pada pakaian mereka dan dengan memakan roti yang mempunyai biji ini ketika di lapangan terbang sebelum berlepas. Gila kan?

Akan tetapi, Dubai biasanya melepaskan orang asing sebelum mereka menjalani hukuman penuh. Pada sisi negatifnya, ini masih boleh bermakna anda akan menghabiskan tujuh bulan hingga setahun dalam penjara yang sangat tidak selesa.

Kerajaan terpencil ini telah menghasilkan beberapa gelombang baru-baru ini apabila Vice melaporkan bahawa ganja pada dasarnya adalah tidak melanggar undang-undang di Pyongyang.

Dan walaupun ia kedengaran seperti satu berita baik kepada rakyat negara ini, realitinya agak berlainan.

The Guardian mengatakan menghisap ganja secara terang-terangan di Korea Utara secara teknikalnya boleh membunuh anda, walaupun dasar ini jarang dilaksanakan.

Walau bagaimanapun, ini tidak menghalang Korea Utara daripada mempunya "hubungan cinta" yang aneh dengan dadah. Sehingga baru-baru ini, kerajaan negara ini menghasilkan, menghantar dan menjual jenama methamphetamine sendiri.

Ya, Kim Jong Il pada dasarnya adalah Walter White, hanya sedikit gemuk dan tidak menghidap kanser.

Di bawah pengawasannya, Korea Utara menghasilkan begitu banyak methamphetamine sehinggkan menawarkannya kepada pelawat di rumah anda menjadi standard seperti mana menawarkan teh atau kopi.

Namun, hari-hari itu sudah lama berlalu, mungkin kerana masalah yang timbul akibat penangkapan pengedar syabu Korea Utara oleh China di sempadan kedua-dua negara ini.

Apabila anda terbang ke Jakarta, tanda-tanda yang memberitahu bahawa anda mempunyai dadah dalam darah anda boleh menyebabkan anda berhadapan dengan hukuman.

Begitulah penekanan oleh Indonesia terhadap dadah, negara yang langsung tidak bertolak ansur dengan najis yang merosakkan manusia ini.

Pengguna dadah, apatah lagi pengedah, boleh berhadapan dengan hukuman penjara selama berdekad-dekad atau hukuman mati dengan skuad penembak.

Malah, anda tak perlu mengambil dadah untuk berhadapan dengan masalah besar. Undang-undang yang digubal pada tahun 2009 memaksa ibu bapa melaporkan jika anak mereka mengambil bahan haram ini.

Kemudian, ada cara negara ini layanan terhadap ketagihan. Ketagihan itu sendiri adalah jenayah yang dalam beberapa kes boleh membawa kepada hukuman mati.

Anda perlu percaya bahawa Indonesia tidak akan teragak-agak untuk menjatuhkan hukman mati terhadap orang asing atau orang yang dianggap tidak layak (tidak sihat) untuk dibicarakan.

Pada tahun 2015, negara ini telah melaksanakan hukuman mati dengan skuad penembak terhadap dua orang warga Australia (kes Bali 9) dan lelaki Brazil yang sakit mental.

Rayuan daripada kerajaan kedua-dua negara ini tidak mampu untuk membantu mereka.

Seperti kebanyakan perkara di Iran, undang-undang dadah negara ini boleh menjadi sangat keras dan dalam masa yang sama, progresif.

Iran menghukum mati pengedar dadah dalam jumlah yang agak mengejutkan setiap tahun. Antara 60% hingga 70% populasi penjara yang luas di Iran adalah daripada kesalahan berkaitan dadah.

Namun, Iran juga mempunyai lebih banyak pusat rawatan daripada kebanyakan negara lain di dunia, dan dalam kes ini, ia bukan bukan istilah bagi kem buruh paksa.

Majlis Kebajikan negara ini yang sangat berpengaruh baru-baru ini mencadangkan agar negara ini harus menghentikan perang ke atas dadah dan mula menamam ganja dan candu, lalu mengenakan bayaran kepada rakyat yang menggunakannya.

Ini akan menghapuskan hukuman mati tahunan Iran dan mengurangkan jumlah pasalah yang dipenjara dengan mendadak. Ia agak penting kerana Majlis Kebajikan tidak perlu tunduk kepada parlimen Iran.

Ia mempunyai kawalan penuh ke atas undang-undang dadah di negara ini. Jika mereka memutuskan untuk menghalalkan dadah, tak ada siapa yang boleh menidakkannya.

Jadi, walaupun Iran kini berada di kedudukan yang sangat tinggi di dalam senarai ini, namun ia mungkin untuk tempoh yang tidak lama.

Dalam beberapa tahun akan datang, negara ini munkin berada di senara teratas bagi "tempat terbaik untuk pengguna dadah untuk dilawati".

Apabila ia melibatkan dadah, Arab Saudi sangat kejam dan benar-benar gila.

Hukuman biasa jika anda ditangkap dengan dadah adalah pelaksanaan hukuman mati di tempat awam. Pesalah akan diheret ke tepi jalan dan kepala akan dipenggal di hadapan orang ramai.

Jika anda sangat tidak bernasib baik, mayat anda akan dipamerkan sebagai amaran kepada orang lain. Arab Saudi akan menyeksa anda dalam mendapatkan pengakuan.

Dalam enam bulan pertama pada tahun 2015 sahaja, kerajaan Arab Saudi telah melaksanakan 100 hukuman mati dan hampir separuh daripadanya disebabkan oleh kesalahan dadah tidak ganas.


5 Kisah Mendebarkan Amerika Syarikat Hampir Berjaya Ditakluk Negara Lain

Hari ini, Amerika Syarikat dianggap sebagai negara terkuat di dunia. Amerika Syarikat merupakan negara dengan peruntukan ketenteraan yang paling tinggi di dunia.

Ini secara langsung memperkuatkan barisan tentera yang sememangnya sudah sangat kebal sejak lama dahulu. Namun, dalam beberapa peperangan yang lalu, Amerika Syarikat agak goyah dan hampir-hampir ditakluk oleh beberapa kuasa besar.

Dan disebabkan oleh beberapa faktor, mereka terselamat daripada ditakluk lalu terus menjadi kuasa yang sukar ditandingi mana-mana negara.

iluminasi.com kongsikan 5 insiden di mana Amerika Syarikat hampir ditakluki oleh negara lain.

Pengeboman Pearl Harbor masih merupakan salah satu kehilangan nyawa terbesar dari Amerika Syarikat dalam satu insiden. Jadi, bayangkan betapa buruknya jika Jepun melakukan pencerobohan Hawaii?

Kembali pada tahun 1941, ia adalah satu kemungkinan yang menakutkan. Sekiranya tentera Imperial Jepun meneruskan serangan, ia mungkin menjadi kenyataan.

Idea ini datang dari Isoroku Yamamoto, ahli strategi angkatan laut Jepun yang mengatur pengeboman Pearl Harbor.

Isoroku yakin bahawa Amerika Syarikat jauh lebih kuat daripada Jepun dan kemenangan besar awal diperlukan untuk menggoncang semangat Amerika.

Dengan pencerobohan tanah besar Amerika Syarikat tidak lagi menjadi perhatian, Hawaii menjadi satu-satunya sasaran yang masuk akal.

Pelan Isoroku menyeru Jepun untuk melakukan serangan susulan selepas Pearl Harbor dengan pencerobohan pulau itu, menjamin kemenangan Jepun dengan cepat.

Melihatkan bagaimana orang awam AS ketakutan apabila Jepun menduduki beberapa pantai di Alaska, wajar dikatakan bahawa serangan ke atas Hawaii mungkin akan membuatkan daerah itu hilang akal.

Namun, di saat-saat akhir, pihak atasan Isoroku tidak bersetuju. Pearl Harbor dibom, tetapi Hawaii terselamat.

Selama kira-kira setengah abad, rejim Jerman cuba untuk mengebom New York City.

Menurut Albert Speer, Hitler sangat obses dengan idea melihat New York dalam api yang marak.

Dari tahun 1937 dan seterusnya, sekurang-kurangnya sebahagian daripada mesin perang Nazi secara konsisten mencari cara menyerang Negara Empayar itu.

Pelan pertama mereka adalah untuk mencipta pengebom jarak jauh yang boleh terbang ke Amerika dan kembali ke Perancis yang mereka duduki tanpa perlu mengisi minyak.

Dikenali sebagai pesawat "Amerika", ia akan dilakukan ke NYC seperti pengeboman Blitz ke atas London.

Ketika Nazi akhirnya berjaya membangunkan pesawat yang hampir mampu terbang sejauh 10,000 kilometer dengan tangki tunggal, jarak itu tidak mencapai 11,800 kilometer yang diperlukan untuk mengebom NYC.

Jadi mereka beralih kepada roket. Ketika roket V2 terhempas di London, Nazi memulakan pembinaan "roket Amerika" yang akan menghentam New York pada kelajuan supersonik.

Bahagian yang paling menakutkan adalah sejauh mana beberapa projek ini hampir siap. Roket Amerika hampir siap pada akhir perang.

Sekiranya Nazi mampu bertahan beberapa bulan lebih lama, mungkin impian Hitler untuk melihat New York terbakar menjadi kenyataan.

Walaupun Alaska belum lagi menjadi sebuah negeri pada tahun 1942, ia adalah wilayah Amerika Syarikat.

Selepas Pearl Harbor, ia mungkin merupakan pukulan psikologi terbesar terhadap keseluruhan perang. Orang ramai sentiasa bimbang tentera Jepun akan meneruskan rantaian serangan sehingga mereka menakluki Alaska.

Namun, kebimbangan itu tidak benar-benar menjadi kenyataan. Jepun tidak mempunyai sumber dan kecenderungan untuk menakluki keseluruhan Alaska.

Malah, beberapa ahli sejarah beranggapan bahawa Jepun menakluki Pulau Attu dan Kiska hanya untuk menggangu perhatian AS daripada serangan mereka ke atas Pulau Midway.

Apa pun kebenarannya, pendudukan di kedua-dua pulau itu oleh Jepun hanya bertahan selama 14 bulan sebelum AS menaklukinya semula.

Ya, betul. Kanada, sebuah negara yang begitu baik sehinggakan Denmark pun menganggapnya sebagai lembut, pernah merancang untuk menyerang Amerika Syarikat.

Pelan ini telah dicadangkan hanya tiga tahun selepas negara-negara ini telah bertempur secara bersatu dalam WWI. Dikenali sebagai Pelan Pertahanan No. 1, ia adalah dianggap sebagai satu pelan gila.

Rasional terhadap perancangan ini adalah Kanada takut Amerika Syarikat akan menyerang mereka terlebih dahulu, jika mereka tidak bertindak.

Daripada duduk dan menunggu diserang, Ottawa memutuskan bahawa mereka harus menyerang terlebih dahulu. Masalahnya ialah tentera AS jelas lebih terlatih, lebih kelengkapan dan jauh lebih besar daripada Kanada.

Jadi Leftenan Kolonel James "Buster" Sutherland Brown menyusun pelan serangan yang langsung tidak memerlukan tentera Kanada untuk bertempur sama sekali.

Sebaliknya, tentera Kanada akan melancarkan serangan kilat di bandar-bandar utara Amerika, menduduki Maine, menghancurkan Detroit serta membakar Seattle dan Portland.

Mereka kemudiannya akan berundur ketika tentera AS maju, berhenti hanya untuk meletupkan jambatan. Apabila selamat kembali ke Kanada, mereka akan menjerit "Lihat, Amerika Syarikat sedang menyerang!"

Dengan ini, mereka hanya perlu duduk dan lihat Britain menghantar pasukan tentera untuk menyelamatkan mereka.

Tidak menghairankan, semua orang beranggapan bahawa ini adalah perkara yang paling dungu yang pernah mereka dengar. Pengganti Leftenan Kolonel James mengarahkan semua salinan pelan gila ini dibakar.

Pulau kecil di Pasifik, Guam, diambil dari Sepanyol semasa Perang Sepanyol-Amerika dan telah diklasifikasikan sebagai wilayah AS yang tidak diperbadankan sejak itu.

Pada Perang Dunia II, ia juga menjadi lokasi pencerobohan Jepun yang paling berjaya di wilayah Amerika.

Beberapa jam selepas pengeboman Pearl Harbor, Tentera Imperial merampas pulau itu. Ia diikuti dengan insiden rogol yang seram, buruh paksa, pembunuhan dan penyeksaan selama 3 bulan.

Penjajahan Guam adalah keadaan yang paling hampir bagi Jepun untuk membunuh rakyat Amerika secara beramai-ramai. Chamorros (orang asli Guam) dipenggal kepala, dipaksa bekerja hingga mati dan dihantar ke kem-kem tahanan di tengah-tengah hutan.

Mereka dipukul, wanita mereka diperkosa dan anak-anak mereka disembelih. Kemudian angkatan laut Amerika menyerang untuk merebut kembali wilayah itu dan serangan itu telah membunuh lebih banyak lagi orang Chamorros.

Akhirnya, pada 8 Ogos 1944, pasukan AS berjaya membebaskan Guam. Ia menandakan berakhirnya harapan Empayar Jepun untuk menyerang dan menduduki Amerika.


Gunung Padang (Indonesia) Adalah Piramid Pertama Dan Tertua Di Dunia - Kajian Terkini

Mungkin ramai yang tak tahu terdapat sebuah piramid purba yang tersembunyi di bawah gunung di Indonesia selama berabad-abad.

Ia dikenali sebagai Gunung Padang, dan seorang penyelidik mempunyai alasan untuk mempercayai bahawa ia mungkin piramid tertua yang masih wujud di Bumi.

ScienceAlert melaporkan bahawa penyelidikan baru yang dibentangkan di AGU (Kesatuan Geofizik Amerika) 2018 Fall Meeting di Washington, DC mencadangkan bahawa tapak struktur piramid tertua di dunia itu sebenarnya terletak di tapak megalitik Gunung Padang, yang terletak di Wilayah Jawa Barat, Indonesia.

Selama beberapa tahun, pasukan penyelidik yang meninjau Gunung Padang mendapati bahawa apa yang kelihatan seperti bukit sebenarnya merupakan struktur yang terdiri daripada lapisan dengan beberapa tapak sejak 10,000 tahun atau lebih.

Pasukan penyelidikan tersebut yang diketuai oleh ahli geofizik Danny Hilman Natawidjaja dari Institut Sains Indonesia menggunakan radar penembusan tanah (GPR), tomografi seismik, dan penggalian arkeologi untuk membuat kesimpulan bahawa lapisan asas tersebut telah dibina selama tempoh prasejarah berturut-turut.

Struktur diagram yang dicipta oleh para penyelidik menunjukkan bahawa terdapat empat lapisan yang mungkin dibina di atas satu sama lain.

Pentarikhan radiokarbon awal mencadangkan bahawa lapisan luar Gunung Padang yang pertama mungkin berusia 3,500 tahun, lapisan kedua kira-kira 8,000 tahun dan yang ketiga di antara 9,500 hingga 28,000 tahun.

Lapisan-lapisan dan bentuk yang terhasil membuatkan Natawidjaja beranggapan bahawa ia bukan struktur semulajadi, tetapi sebenarnya piramid buatan manusia kuno.

Beliau juga percaya bahawa piramid yang dicadangkan mungkin mempunyai kepentingan agama tertentu.

"Ia adalah sebuah kuil yang unik. Ia tidak seperti topografi di sekitarnya, yang sangat teruk. Ia kelihatan sangat muda. Bagi kami, ia kelihatan seperti buatan." kata Danny Hilman Natawidjaja.

Walaupun penyelidikan dan penggalian Danny Hilman di tapak tersebut kelihatan seperti boleh dipercayai, namun ia dipenuhi dengan beberapa kontroversi dari ahli arkeologi lain.

Ketua Pusat Arkeologi Bandung, Desril Riva Shanti, telah mengkritik kaedah yang telah digunakan oleh pasukan Danny Hilman Natawidjaja untuk membuat kesimpulan ini.

"Saya belum lagi pergi ke tapak ini tetapi saya boleh menilainya dari gambar. Kaedah penggalian arkeologi tidak seharusnya dilakukan dengan cara itu," kata Desril Riva Shanti.

Beliau berkata adalah lebih baik untuk menjalankan penyelidikan di tapak seperti Gunung Padang pada kadar yang perlahan dan dengan alat yang halus.

Penemuan pertama tapak Gunung Padang dicatatkan oleh seorang petani Belanda pada 1941. Ia telah ditemui buat kali kedua oleh sekumpulan petani tempatan pada tahun 1979 dan telah menjadi perhatian sejak itu.

Menteri Pendidikan dan Kebudayaan Mohammad Nuh berjanji untuk menyediakan dana tanpa had untuk penyelidikan di Gunung Padang. Dan nampaknya, Danny Hilman Natawidjaja telah memanfaatkan dana itu untuk penyelidikan terkininya.

Buat masa ini, penyelidikan yang dicadangkan oleh pasukan Danny belum dikaji semula. Walaupun teori-teori ini belum terbukti benar, penemuan ini sememangnya menjadikan tapak arkeologi Gunung Padang lebih menarik daripada yang asalnya.


9 Kisah Yang Membuktikan Caligula Maharaja Rom Paling Gila

Setiap maharaja Rom mempunyai beberapa cerita gila ketika zaman pemerintahan mereka. Namun, tiada seorang pun yang dapat menandingi kisah-kisah maharaja Caligula.

Setiap ahli sejarah bersetuju bahawa Caligula adalah seorang maharaja yang gila dan sangat menakutkan.

Mereka menceritakan kisah-kisah yang berlaku ketika zaman pemerintahan Caligula sehinggakan sesetengah orang pada hari ini tidak percaya ia benar-benar berlaku.

Ia bukanlah disebabkan tiada bukti mengenainya tetapi kerana ia sangat gila untuk dipercayai. iluminasi.com kongsikan 9 kisah yang membuktikan Caligula adalah maharaja Rom yang paling gila.

Caligula mungkin tidak pernah melantik kudanya sebagai konsul, tetapi itu tidak bermakna dia tidak melayan haiwan ini seperti manusia.

Menurut beberapa sumber Rom, Caligula melayan kuda kegemarannya, Incitatus, lebih baik daripada kebanyakan orang. Kuda ini memiliki rumahnya sendiri.

Ia bukan hanya kandang yang dinaik taraf, malah Caligula memberikan kudanya sebuah rumah yang mempunyai beberapa buah bilik, lengkap dengan perabot dan hamba yang akan mengikut segala perintah Incitatus.

Pada waktu makan malam, Caligula akan mengundang kudanya untuk makan bersama dengannya.

Kuda itu akan dibawa ke meja makan, di mana maharaja Rom ini dan kudanya akan dihidangkan wain ke dalam gelas emas dan akan berkongsi mendoakan kesihatan Incitatus.

Dia juga menghantar askarnya untuk memastikan haiwan itu berada dalam keadaan aman dan tenang.

Dikabarkan bahawa selepas Caligula menyedari bahawa orang ramai yang bersorak dan bunyi bising tersebut mengganggu kudanya, dia menghantar sepasukan tentera untuk memaksa setiap orang yang hadir untuk diam dengan kesakitan sehingga kudanya dapat berehat.

Caligula tidak berpuas hati dengan hanya menjadi maharaja. Dia ingin menjadi tuhan dan dia menubuhkan ikutannya sendiri untuk memastikan ia berlaku.

Maharaja Rom ini mempunyai kuil yang dibina di mana orang boleh menyembahnya. Di dalamnya, ada patungnya bersaiz sebenar yang diperbuat daripada emas tulen di mana orang-orang Rom digalakkan untuk tunduk dan sembah.

Dan dia tidak berhenti di situ sahaja. Caligula kemudiannya merancang untuk memotong kepala patung Zeus di Olympia, salah satu daripada 7 keajaiban dunia Kuno dan menggantikannya dengan kepalanya sendiri.

Dia juga mengupah pasukan paderi sendiri dengan upacara ritualnya sendiri yang mewah. Untuk menunjukkan kesetiaan kepada Caligula, lembu yang dikorbankan tidak cukup.

Para penyembahnya dijangka mengorbankan flamingo dan burung merak demi penghormatan terhadapnya. Kegigihannya dengan mengisytiharkan dirinya sebagai dewa hampir menyebabkan pemberontakan berlaku.

Sehingga satu masa, kecewa bahawa orang-orang Yahudi tidak menyembahnya dengan cukup, Caligula mengarahkan Petronius, gabenor Syria, untuk membina patung besar-besarnya di dalam Bait Suci di Jerusalem.

Orang-orang Yahudi sudah bersedia untuk merusuh dan mungkin akan menjadi pemberontakan sepenuhnya jika Petronius tidak memujuk Caligula untuk mengubah fikiran.

Walau bagaimanapun, akhirnya Caligula memotong kepala Petronius sebagai hukuman kerana membuatkan Caligula mengubah fikirannya.

Apabila Caligula mengambil alih takhta, dia menjemput beberapa musuh politik Tiberius, maharaja terakhir, untuk kembali ke Rom.

Caligula juga menjemput seorang untuk duduk dengannya secara peribadi dan kemudian bertanya bagaimana lelaki itu telah menghabiskan waktunya ketika pengasingan.

"Saya terus berdoa kepada tuhan untuk apa yang telah berlalu dan bahawa Tiberius mungkin mati serta anda menjadi maharaja," kata lelaki itu kepada Caligula.

Dia cuba untuk memuji Caligula, tetapi ia tidak berhasil. Sebaliknya, lelaki tersebut secara tidak sengaja telah membuatkan beberapa ribu orang terbunuh.

Apa yang diambil oleh Caligula dari perbualan itu adalah bahawa lelaki ini telah berdoa kepada tuhan-tuhan untuk kematian Tiberius, dan nampaknya doanya telah dijawab.

Itu bermakna terdapat peluang yang cukup baik bahawa orang-orang yang diasingkan oleh Caligula akan berdoa terhadapnya juga.

Selepas bercakap dengan lelaki itu, Caligula mengeluarkan arahan untuk membunuh setiap orang yang pernah diasingkannya kerana cuba meminta bantuan tuhan membalas dendam terhadapnya.

Dan dia membuatkannya menjadi dasar jangka panjang. Sejak itu, ketika mana Caligula mendapat musuh, mayat musuhnya itu akan diarak di hadapannya sebelum dia tidur dengan tenang.

Caligula mungkin gila, tetapi dia tahu cara untuk berpesta. Selepas dia berkuasa, Caligula menghabiskan setiap sen yang dia miliki untuk membina dua istana terapung yang besar supaya dia dapat melakukan aktiviti "orgy" di dalamnya.

Ditempatkan di atas tasik Nemi, kepala tongkang raksasa ini disaluti dengan permata dan lantai yang diturap dengan mosaik kaca.

Kapal-kapal itu dipenuhi dengan patung-patung besar dan cawan emas. Malah layar-layar diperbuat daripada sutera ungu, bahan yang sangat jarang berlaku pada ketika itu sehinggakan ia hanya digunakan untuk membuat pakaian maharaja.

Caligula mengadakan pesta orgy yang gila di atas kapal Tasik Nemi dan tetamu kegemarannya adalah saudara perempuannya sendiri.

Tetapi dia tidak berhenti dengan melakukan sumbang mahram sahaja. Caligula memerintahkan para bangsawan untuk membawa isteri mereka apabila mereka melawatnya.

Dia mengarahkan mereka beratur di hadapannya, memeriksa tubuh badan mereka dan memilih wanita kegemarannya untuk dibawa masuk ke biliknya.

Kemudian dia keluar dan duduk dengan suami wanita tersebut lalu menceritakan ulasan terperinci tentang bagaimana aksi isterinya ketika di ranjang.

Pencapaian terbesar Caligula adalah membina jambatan terapung sejauh 5 kilometer sepanjang Teluk Baiae. Pada masa itu, sebuah jambatan seperti itu tidak wujud sama sekali dan dia melakukan hanya kerana ingin membalas dendam.

Sebelum menjadi maharaja, seorang ahli astrologi bernama Thrasyllus telah meramalkan bahawa Caligula tidak lagi mempunyai peluang untuk menjadi maharaja lebih daripada mempunyai peluang untuk menunggang kuda di seberang Teluk Baiae.

Caligula membina jambatan itu hanya untuk membuktikan bahawa ramalan ahli astrologi itu salah.

Caligula mengarahkan setiap kapal yang ditemuinya untuk berbaris di sepanjang teluk itu. Dia kemudiannya mengarahkan para hamba untuk baring di atas kapal-kapal tersebut bagi menghasilkan satu jambatan yang sangat besar.

Caligula melompat ke atas kudanya dan menunggang kuda tersebut secara ulang alik selama 2 hari berturut-turut jambatan supaya semua orang tahu bahawa peramal nasib tersebut salah.

Semasa waktu rehat dalam pertandingan Rom purba, penjenayah akan dihukum mati untuk hiburan orang ramai. Selepas mereka berbaris, kerongkong akan dikelar sementara penonton akan bertepuk tangan atau keluar untuk mendapatkan makanan ringan.

Namun, ia bukanlah idea Caligula, tetapi dia merupakan peminat tegar.

Caligula sangat menyukai acara itu sehinggakan dia mengharamkan perbicaraan mahkamah atau pengebumian dijalankan ketika pertandingan sedang berlangsung hanya kerana untuk memastikan semua orang tidak terlepas menyaksikannya.

Pernah sekali, apabila tidak ada penjenayah yang hendak dihukum mati ketika waktu rehat pertandingan, Caligula menyelesaikan masalah itu dengan sendiri.

Dia mengarahkan pengawalnya untuk membawa masuk sebahagian penonton secara rawak ke dalam gelanggang. Kemudian, dia melepaskan binatang-binatang supaya dia dapat melihat penonton-penonton malam tersebut dimakan hidup-hidup.

Sebagai seorang lelaki muda, Caligula mengalami masalah dengan bulu pada badan dan dia sangat sensitif mengenainya.

Bulu-bulu tumbuh di seluruh bahagian tubuhnya kecuali di bahagian atas kepala, di mana dia mempunyai tompokan botak kecil.

Namun, dia memastikan bahawa tiada siapa yang dapat mempermainkannya. Untuk menangani masalah bulunya itu, dia mengeluarkan peraturan bahawa sesiapa yang menyebut perkataan "kambing" di hadapannya sebagai satu jenayah.

Sebagai maharaja, dia mempunyai kuasa untuk melakukan apa sahaja yang dia ingini kerana dia sering mengingatkan semua orang di sekelilingnya.

Dia tidak berhenti menghalang orang daripada bercakap tentang kambing. Apabila dia bosan kerana harus bercakap dengan orang sepanjang masa, Caligula mengharamkan orang daripada menyapanya sebanyak dua kali.

Caligula pernah membunuh seorang lelaki hanya kerana lelaki itu kacak. Dia melihat seorang lelaki yang tampan dengan potongan rambut yang trendy dan fesyen yang menarik.

Caligula sangat cemburu sehinggakan dia mengarahkan lelaki itu dihukum mati. Bapa lelaki itu melakukan segala yang termampu untuk menyelamatkan nyawa anaknya.

Dia memohon Caligula untuk melepaskan anaknya, tetapi ia mempunyai kesan sebaliknya. Sebagai tindak balas, Caligula mempercepat pelaksanaan hukuman terhadap anaknya.

Tetapi sebagai balasan, Caligula menjemput ayahnya untuk makan dan minum dengannya sendiri sejurus selepas kematian anak.

Bapa lelaki tersebut dipaksa minum sambil mendoakan kesihatan maharaja, makan makanan mejanya dan menerima setiap hadiah yang diberikan oleh Caligula, sambil menatap wajah orang yang baru saja membunuh anaknya.

Menurut senator Seneca, bapa tersebut terpaksa duduk di situ dan tersenyum setiap masa, walaupun mengetahui bahawa anak-anak yang lain akan mati jika dia menunjukkan walaupun sedikit kesedihan.

Amat mudah untuk beranggapan bahawa Caligula mungkin hanya memiliki rasa kelakar yang jahat atau dia mungkin hanya berlakon. Tetapi ada banyak alasan untuk beranggapan bahawa maharaja ini benar-benar sakit mental.

Terdapat laporan bahawa Caligula mempunyai khayalan besar sepanjang hidupnya. Dilaporkan, dia jarang tidur selama lebih dari tiga jam pada satu masa kerana halusinasinya adalah sangat buruk pada waktu malam.

Sebagai contoh, dia pernah berjaga sepanjang malam dan mengadu bahawa lautan telah bercakap dengannya. Ada juga laporan bahawa dia akan bercakap secara terbuka kepada tuhan Jupiter, tetapi tidak dengan cara yang taat.

Dia akan berhujah dengan tuhan khayalan, melakukan perbualan yang hangat dengan sesuatu yang tidak dapat dilihat oleh orang lain.

Ahli falsafah Seneca mendakwa bahawa dia pernah melihat Caligula mengancam tuhan Jupiter. Ketika itu mereka sedang menonton acara balet, apabila guruh tiba-tiba berdentum di kaki langit.

Marah kepada tuhan-tuhan kerana mengganggu acara tersebut, Caligula bergegas keluar dan mula berteriak pada tuhan Jupiter dengan mengancam akan membelasah tuhan itu hingga mati.


Konsep Adab dan Bahasa Dalam Masyarakat Melayu

Zaman media sosial membuka lembaran baru pada masyarakat dunia, khasnya masyarakat kita untuk berkomunikasi.

Komunikasi yang kini boleh berlaku tanpa sempadan, membawa kepada bermacam jenis perkongsian. Ada kalanya baik, diselangi ilmu dan pengetahuan serta disampaikan dalam tona dan laras bahasa yang sopan. Ada pula ketikanya, media sosial menjadi satu kawasan tanpa sempadan di mana individu-individu berusaha untuk mendedahkan kemaluan orang lain, tanpa sedar dirinya sendiri didedahkan.

Adakah boleh kita katakan masyarakat kita khasnya masyarakat Melayu semakin lama semakin melupakan konsep adab? Tahukah anda, apakah sebenarnya tunjang kekuatan masyarakat Melayu?

Nilai adab dan kelakuan masyarakat Melayu boleh dibahagikan kepada tiga penjuru yang mempunyai pengaruh besar dalam membentuk perwatakan seseorang bangsa Melayu. Pertama, hubungan manusia dengan Tuhan, kedua hubungan manusia dengan manusia dan yang terakhir hubungan seseorang itu dengan alam sekitarnya.

Apa yang jelas, agama Islam tidak boleh dikeluarkan daripada identiti Melayu kerana itu menjadi keutamaan utama dalam konsep nilai harga diri orang Melayu. Seseorang Melayu hanya mengamalkan kehidupan Melayu seandainya hidupnya disandarkan kepada al-Quran dan Hadis.

Peraturan hidup yang diambil daripada ajaran Islam perlu dijadikan asas kelakuan dan tindakan seseorang, memperbentukkan hubungan individu tersebut, memupuk nilai diri serta dijadikan panduan dalam sistem sosiobudaya orang Melayu.

Tradisi masyarakat Melayu juga sangat-sangat menitikberatkan nilai-nilai yang baik dalam berbahasa, dibentuk melalui penggunaan beberapa jenis cara komunikasi yang boleh dibahagikan kepada bahasa halus, bahasa kesat, bahasa kasar dan bahasa biadab.

Setiap orang Melayu perlu memahami mengapa dia berkata-kata, apa yang diucapkan, cara dia menyampaikan kata-katanya dan mengenali dengan siapa dia berkata-kata. Ini kerana budaya orang Melayu sangat mementingkan seseorang Melayu menggunakan bahasa yang baik, dalam memastikan mereka menghormati orang lain.

Cara orang Melayu menggunakan bahasa dalam menunjukkan sikap hormat boleh dilihat menerusi penggunaan gelaran di kalangan adik beradik, seperti Abang Long, Pak Ngah, Abang Usu dan lain-lain. Kalangan muda ditegah untuk membahasakan diri mereka sebagai 'aku' dan menggelarkan mereka yang lebih tua sebagai 'kau' semasa berkomunikasi.

Penggunaan sistem gelaran itu bukan setakat memupuk suasana yang lebih harmoni, malahan turut sama mendidik seseorang itu untuk faham akan pentingnya sifat hormat menghormati di antara satu sama lain, di kalangan individu yang berlainan usia.

Apabila penulis melihat semakin ramai anak Melayu sendiri seakan-akan tidak lagi mengendahkan penggunaan bahasa Melayu dalam kehidupan seharian, malahan sangat selesa menggunakan bahasa Inggeris sebagai medium komunikasi - ini sedikit sebanyak membuahkan rasa sedih pada penulis.

Ini kerana bahasa memainkan peranan yang sangat sinonim dengan budaya Melayu. Ini dapat dibuktikan dengan kewujudan istilah 'budi bahasa' yang kerap kali kita sebut, tetapi tidak diamalkan. Istilah 'budi bahasa' itu sendiri sebenarnya membawa makna tingkah laku dan penggunaan kata-kata yang dipilih dengan cermat, yang dapat menggambarkan akhlak serta pekerti penuturnya.

Apabila 'budi' digabungkan dengan 'bahasa', konsep yang terhasil bukan setakat dapat dilihat daripada segi literal, malahan daripada segi rohani seseorang itu.

Kepentingan bahasa merupakan sesuatu yang sepatutnya diangkat kerana dalam masyarakat Melayu, bahasa mempunyai kedudukan yang sangat tinggi. Ini dibuktikan dengan kewujudan beberapa pepatah seperti 'bahasa tidak boleh dijual beli' dan 'hilang bahasa hilang bangsa.'

Orang Melayu meletakkan bahasa sebagai sesuatu kepercayaan yang membentuk pemikiran secara langsung, seterusnya menggambarkan nilai dan realiti budaya sesebuah masyarakat.

Jadi, apa yang boleh kita buat dalam memelihara konsep masyarakat Melayu yang telah bertapak sekian lama? Hayati makna 'berbudi bahasa,' rajinkan diri menulis menggunakan bahasa ibunda kita dan jaga penulisan serta pertuturan yang semakin kerap kita lakukan hari demi hari.

Jika kita tak sayangi bahasa kita, ia seolah-olah kita juga tidak sayang akan identiti bangsa kita.  Yang kurik itu kundi, yang merah itu saga, yang cantik itu budi, yang indah itu bahasa.


10 "Clever Girl" Dunia Sebenar : Wanita Usahawan, Jutawan dan Jelitawan

Untuk mencapai gelaran jutawan bukanlah mudah, apatah lagi gelaran sebagai bilionaire. Namun, ia bukanlah sesuatu yang mustahil jika anda bekerja keras, ataupun mewarisi harta kekayaan keluarga yang banyak.

Walaupun kebanyakan bilionaire wanita mewarisi harta keluarga, namun terdapat sebilangan yang memperolehinya dengan usaha titik peluh sendiri.

iluminasi.com kongsikan 10 bilionaire wanita paling cantik dan jelita di dunia.

Holly Branson merupakan anak kepada usahawan Sir Richard Branson. Beliau mempunyai latar belakang pendidikan di kolej perubatan dalam bidang neurologi.

Selepas menamatkan pelajaran, Holly bekerja di jabatan neurologi di Hospital Chelsea dan Westminster.

Beliau juga mengembara ke seluruh dunia dengan melakukan kerja-kerja kemanusiaan. Kekayaan Holly Branson dianggarkan bernilai RM15.9 billion.

Marie Besnier Beauvalot yang kini berusia 38 tahun memiliki kekayaan bernilai RM20.9 billion. Marie mewarisi syarikat tenusu Perancis yang dikenali sebagai Lactalis.

Beliau dan 2 adik-beradiknya yang lain memiliki 100% daripada syarikat ini. Lactalis yang berpangkalan di Laval, barat Perancis, mengeluarkan produk seperti keju brie Président, yang mana telah mempopularkan syarikat ini.

Wanita berusia 43 tahun ini mempunyai kekayaan bernilai RM4.6 bilion. Serra Sabanci adalah pemegang saham dan ahli lembaga Sabanci Holdings, yang merupakan konglomerat industri dan kewangan terbesar di Turki.

Beliau juga merupakan individu ke-28 terkaya di Turki. Serra melanjutkan pelajaran di Universiti Portsmouth dan lulus dengan kepujian dari Jabatan Ekonomi di Universiti Bilgi Istanbul.

Aerin Lauder dengan kekayaan RM7.7 bilion merupakan pewaris kepada jenama Estée Lauder.

Beliau juga mempunyai jenama fesyen, minyak wangi, kosmetik dan perabotnya sendiri yang diberi nama AERIN.

Bagi syarikat Estée Lauder pula, Aerin memiliki 16 juta saham.

Tamara Ecclestone adalah pewaris berusia 36 tahun, sosialit dan personaliti televisyen dengan kekayaan RM15 bilion. Bapa Tamara adalah Bernie Ecclestone, seorang jutawan yang merupakan ketua eksekutif Kumpulan Formula Satu.

Beliau bekerja sebagai penyampai untuk Sky Sports Italia dan telah terlibat dalam produksi perlumbaan lain.

Pada tahun 2013, Tamara menjadi tajuk utama apabila pendedahan tentang bekas tunangnya yang telah cuba memerasnya sebanyak RM1 juta untuk tidak menjual "rahsia intim" mereka kepada akhbar.

Derek Rose telah disabitkan dan dijatuhkan hukuman empat tahun penjara kerana cubaan memeras ugut.

Dylan Lauren, anak kepada pereka terkemuka dunia Ralph Lauren, memiliki kekayaan RM19.7 bilion. Beliau merupakan pemilik kedai gula-gula terbesar di dunia, yang dikenali sebagai Candy Bar Dylan.

Walaupun Dylan memilih untuk tidak mengikuti jejak langkah ayahnya, namun beliau memberikan peluang kepada bapanya untuk menghasilkan rekaan pakaian perkahwinannya ketika melangsungkan perkahwinan dengan dengan Paul Arrouet pada tahun 2011.

Pada Julai 2018, Kylie Jenner muncul di muka hadapan majalah Forbes, yang mengisytiharkan bahawa beliau bakal menjadi jutawan hasil usaha sendiri yang paling muda di dunia.

Bintang televisyen realiti berusia 21 tahun dan kakak tirinya Kim Kardashian mempunyai jenama kosmetik terkenal dikenali sebagai Kylie Cosmetics, yang memperoleh RM3.8 bilion dalam tempoh kurang daripada tiga tahun.

Amanda Hearst memiliki kekayaan RM36.4 bilion dan merupakan pemilik Perbadanan Hearst. Ia pada asalnya diasaskan oleh datuknya yang terkenal.

Amanda menubuhkan sebuah organisasi bernama "Friends and Finn" yang mencegah penganiayaan terhadap anak-anak anjing di kilang anjing.

Beliau juga bekerja dengan organisasi tanpa keuntungan untuk mempromosikan mesej positif mengenai hak haiwan.

Charlotte Casiraghi adalah seorang model dengan kekayaan RM23.8 bilion. Beliau merupakan anak kedua kepada Caroline, Puteri Hanover, dan ahli perindustrian Itali Stefano Casiraghi.

Charlotte adalah pewaris takhta ke-8 Monaco. Beliau yang menerima ijazah falsafah dari Sorbonne University adalah seorang ekuestrian yang hebat dan juga wajah bagi jenama Gucci.

Pada tahun 2013, Charlotte menjadi tajuk-tajuk utama akhbar kerana memiliki anak luar nikah bersama pelakon terkenal Perancis, Gad Elmaleh, yang hanya berusia dengan mempunyai anak lelaki luar nikah dengan pelakon terkenal Perancis, Gad Elmaleh.

Yang Huiyan merupakan anak kepada pengasas sebuah syarikat bernama Country Garden Holdings. Syarikat itu kemudian diwarisi oleh beliau, memberikan kekayaan bernilai RM19.7 bilion.

Beliau juga terlibat dalam perniagaan pembangunan hartanah Australia. Syarikat tersebut juga menjual saham, menaikkan nilai syarikat sebanyak RM1.7 bilion.

Yang Huiyan memiliki ijazah sarjana muda dalam pemasaran dan logistik dari Ohio State University.


5 Duit Syiling Paling Mahal Di Dunia Yang Pernah Dijual

Wang adalah cara yang kita gunakan untuk mengukur nilai sesuatu. Setiap nota atau duit syiling mempunyai nilai muka yang jelas ditunjukkan dan ini adalah sistem global yang digunakan supaya orang dapat menukarkan wang dengan produk dalam proses pembelian.

Walau bagaimanapun, terdapat beberapa syiling yang nilainya lebih berharga daripada nilai mukanya. Ini biasanya kerana syiling itu sangat jarang ditemui atau sangat tua.

Ia mungkin telah menjadi sebahagian daripada pengeluaran duit syiling terhad atau menjadi satu daripada hanya beberapa contoh duit syiling dari masa tertentu dalam sejarah.

Dan duit syiling seperti ini sangat didambakan oleh para pengumpul yang sanggup berbelanja besar bagi mendapatkannya. iluminasi.com kongsikan 5 duit syiling yang paling mahal pernah dijual dalam sejarah.

Usia duit syiling ini adalah faktor yang menjadikannya sangat berharga dan mengapa seseorang sanggup membayar RM28.4 juta untuk mendapatkannya dalam satu acara lelongan.

Memandangkan bahawa duit syiling ini telah wujud selama lebih daripada 670 tahun, hakikat bahawa ia masih wujud sehingga ini adalah satu keajaiban.

Cuba anda bayangkan berapa banyak duit syiling keluaran ini yang telah hilang dan pupus sejak ia diedarkan? Dan kini hanya terdapat 3 unit duit syiling Edward III Floring sahaja yang masih wujud.

Maka, ia membuatkan syiling ini antara yang paling jarang ditemui di dunia.

Sebuah firma pelaburan Wall Street membayar RM30.9 juta untuk duit syiling emas Sepanyol ini dalam satu acara lelongan.

Duit syiling ini direka oleh Ephraim Brasher, seorang tukang emas yang berbakat. Dia mahukan New York State untuk mula menghasilkan duit syiling menggunakan reka bentuknya dalam tembaga.

Walau bagaimanapun, kerajaan tidak bersetuju dan mengatakan bahawa mereka tidak mahu duit syiling yang diperbuat daripada tembaga.

Brasher meneruskan dengan reka bentuknya tetapi menghasilkan kebanyakan duit syiling tersebut menggunakan gangsa. Dia hanya menghasilkan beberapa syiling menggunakan emas 22 karat emas dan nilainya kini melambung tinggi.

Duit syiling ini telah menjadi sangat berharga kerana sebab yang aneh. Syiling emas ini dihasilkan dengan cara tekanan pada tahun 1933.

Walau bagaimanapun, duit syiling ini tidak pernah diedarkan. Ini kerana Presiden Franklin D. Roosevelt telah mengharamkan semua orang daripada memiliki emas pada tahun yang sama.

Beliau melakukan ini sebagai sebahagian daripada cubaan untuk menamatkan krisis perbankan kerana situasi kewangan Amerika Syarikat telah menyebabkan masalah yang dahsyat pada masa itu.

Walaupun ia tidak pernah diedarkan secara rasmi, namun 20 unit syiling ini telah terlepas ke tangan orang awam dan kini mempunyai nilai yang sangat mengejutkan.

Ini adalah satu lagi duit syiling yang telah dijual secara lelongan dengan harga RM31.8 juta . Syiling ini pada asalnya direka oleh Augustus Saint-Gaudens.

Malangnya, reka bentuk ini sangat rumit dan ia menimbulkan masalah tentang bagaimana United States Mint boleh menghasilkan syiling seperti itu.

Untuk mempermudah reka bentuk pengeluaran komersial, ketua pengukir, Charles Barber, memutuskan untuk membuat beberapa pengubahsuaian pada reka bentuk asal.

Dia mengeluarkan frasa 'In God We Trust' dari reka bentuk duit syiling. Kongres tidak puas hati dengan pengubahsuaian ini, dan walaupun ia dihasilkan, tetapi hanya dalam jumlah yang terhad.

Atas sebab ini, duit syiling kini sangat jarang ditemui dan bernilai tinggi.

Kalaulah setiap duit syiling dalam saku anda bernilai RM41.8 juta,kan? Malangnya, hanya ada satu syiling dolar di dunia yang telah mencapai nilai ini di acara lelongan.

Anda mungkin tertanya-tanya apa yang menjadikan syiling ini begitu istimewa berbanding dengan syiling lain yang wujud ketika ini.

Syiling dengan nilai tertinggi di dunia ini adalah duit syiling pertama yang dikeluarkan oleh Kerajaan Persekutuan Amerika Syarikat.

Syiling ini tersebut bermula pada tahun 1794 atau 1795 dan diperbuat daripada 90% perak dan 10% tembaga. Apabila duit syiling ini dicetak, ia adalah yang pertama dikeluarkan selepas Persekutuan Mint ditubuhkan.

Ia terkenal kerana menggambarkan imej Liberty dengan rambut panjang yang beralun. Salah satu daripada syiling ini dijual dengan harga RM41.8 juta pada Januari 2013.